ועדת הפנים והגנת הסביבה, כנסת 19, פרוטוקול מספר 292, 2014-05-26 11:30

מירי רגב: חברים, שלום לכולם.

מירי רגב: אני שמחה שכל כך הרבה אנשים הגיעו לפה מהצפון הרחוק – חברים, ראשי מועצות, פעילים שמתעסקים בכל הסוגיות של יישובי המיעוטים, נציגי המשרדים, חברי הכנסת שהגיעו לכאן, ובעיקר שר הפנים גדעון סער, שתמיד כשאנחנו מזמינים אותו, לכל דיון מגיע בשמחה, ודאי לדיון הזה הוא שמח והגיע – ולא רק שהוא שמח, אלא הוא גם יזם כמה היבטים שהוא תיכף יציג אותם.

מירי רגב: נמצאת פה גם סגנית השר פניה, ידידתי, שגם מגיעה לכל נושא, לכל דיון, מסייעת בכל מה שצריך; מנכ"ל המשרד, בינת שוורץ, שלום גם לך, סוף סוף לא מתעסקים בחוק; חברנו יושב-ראש השלטון המקומי חיים ביבס, שלום לך, ברוך הבא; משלב ידידי עוד משכבר הימים, אחראי על מחוז חיפה, יחד עם אלכס, שלום לכם; ארז, המשנה ליועץ המשפטי, שגם הוא, זה שהוא מגיע זה מראה את החשיבות שגם היועץ המשפטי והם רואים בסוגיה הזאת שצריך לטפל בה; נציגי חברת החשמל, אני חייבת להגיד שיפתח רון-טל הוא הראשון שפנה אלי בעניין "טופס 4" ופתרונות לעניין "טופס 4", אז מגיע להגיד לו את העניין הזה; חברים, תודה רבה לכם שבאתם עם הרעיון הזה, ואנחנו רוצים לפתוח את הדיון היום ולהגיד מראש – אני מתנצלת על כך, אנחנו הודענו מראש שאנחנו נטפל בשני מגזרים, במגזר הערבי ובמגזר הדרוזי.

מירי רגב: במגזר הדרוזי כבר קיימנו מספר דיונים, כולל סיור של הוועדה, בהובלת השייח'.

מירי רגב: הקמנו ועדת משנה בראשותו של ידידי חבר הכנסת עמאר, שתתעסק בשני נושאים עיקריים, שתיכף נציג אותם פה.

מירי רגב: בעניין של המגזר הערבי אנחנו ניסינו לקדם סיור, ואני לא אגיד בגלל מי אנחנו לא קידמנו אותו, חנא, ואז החלטתי לקבוע תאריך.

מירי רגב: זהו, קבענו את התאריך, יש תאריך סוף סוף לסיור במגזר הערבי.

מירי רגב: אני מאמינה שחנא יעביר לנו מסלול שנוכל לבוא וגם ניפגש עם כל ראשי המועצות, הכפרים, כדי לדון בנושאים העיקריים, כשאחד הנושאים המרכזיים שאתם העליתם זה הנושא של המשטרה והאכיפה, זה גם יהיה חלק מהסיור, מה שלא היה בסיור לדוגמה אצל הדרוזים, וכמובן הנושאים האחרים, אנחנו נעלה אותם מייד אחרי הסיור.

מירי רגב: קודם כול סיור, ואז נחלק את הנושאים ונעשה ישיבות מעקב בסוגיות השונות במגזר הערבי.

מירי רגב: מתי קבענו את הסיור, מנהלת הוועדה?

<לאה קריכלי: בסוף יוני.

מירי רגב: בסוף יוני נקבע כבר סיור, נשלחו דרך אגב לכל חברי הוועדה תאריכי הסיור, וכמובן כל מי שהוא לא חבר ועדה ורוצה להצטרף, מוזמן.

מירי רגב: הדיון הזה עוסק בשני נושאים מרכזיים.

מירי רגב: האחד הוא כל סוגיית תוכניות המתאר ביישובים הדרוזים.

מירי רגב: זה לא סוד – אני מקבלת את זה גם מחיילים משתחררים, גם מהורים, גם מראשי מועצות – שהמצב התשתיתי והתכנוני במגזר הדרוזי הוא בלתי אפשרי.

מירי רגב: בגלל שלא הייתה הסדרה של הנושא הזה במשך שנים, וגם מבקר המדינה בדוח שלו הצביע על הסוגיה הזאת, נוצר מצב שאנשים בנו בצורה בלתי חוקית, כי מה לעשות, הם צריכים לחיות, הם צריכים לגור איפשהו.

מירי רגב: ברגע שהם בנו בלתי חוקית, הם גם התחברו לחשמל בצורה בלתי חוקית כי הם לא יכולים לשאוב מים מהבאר ולהביא גנרטורים, למרות שבחלק מהמקומות גם זה נעשה.

מירי רגב: אנחנו רוצים לשים סוף לעניין הזה, אנחנו רוצים להכשיר את מה שצריך להכשיר, המשנה ליועץ המשפטי, כדי לאפשר לאותם אנשים לחיות בכבוד.

מירי רגב: לא יכול להיות שבגלל בעיות של הממשלה – ועכשיו אני לא באה להצביע מי אשם, איזה שר אשם, מי הייתה אז ראש מינהל התכנון, מי היה אז באיזה מחוז – זה לא מעניין אותי כרגע מי אשם.

מירי רגב: כרגע יש רצון משותף, תיכף ידבר על זה כמובן השר, לנסות ולפתור את בעיית התכנון והבנייה במגזר הדרוזי, בדיוק כמו גם במגזר הערבי, נדבר על זה בנפרד, ולתת מענה כרגע לכל סוגיית "טופס 4" וחיבורי "טופס 4" לחשמל, בתנאים המסוימים שהציג היועץ המשפטי לממשלה, וגם יהודה, במסמך שכתבת, כי כרגע זה נמצא באחריות השר.

מירי רגב: השר יכול, על-פי סעיף 175א, בצו, לאשר חיבורי חשמל, "טופס 4", בתנאים מסוימים, ואנחנו רוצים לפתור את הבעיות ולא כל הזמן לגלגל אותן מוועדה לוועדה לוועדה.

מירי רגב: מה שאנחנו יכולים לעשות צריך לעשות כדי לפתור את הבעיות.

מירי רגב: והיועץ המשפטי לממשלה, גם בעניין הזה אליך, ארז, העניין של הקנסות שמקבלים האזרחים והחיילים שבונים - תיכף יציגו את זה כאן גם ראשי המועצות – ללא אישור, ואין להם איפה להיות.

מירי רגב: ואז או הורסים להם את זה, או שמבקשים מהם קנסות, כשאין להם את הכסף לזה.

מירי רגב: אז עכשיו הם ילכו לגנוב, להביא את הכסף כדי לגור במקום מסודר, כשהמצב הזה הוא בלתי אפשרי.

מירי רגב: צריך להגיע להסדרה.

מירי רגב: מינינו את חבר הכנסת עמאר כיושב-ראש ועדת משנה, שיציג את עיקריה ממש בכותרות.

מירי רגב: השר גדעון סער, גם הוא מלווה את המגזר כבר הרבה מאוד שנים, הוא תיכף יספר על כל ההחלטות שלו, כולל ההחלטה שהוא כבר הציג אם אני לא טועה בכינוס הראשון עם כל ראשי הערים בתחילת המושב – לא פירטת, בעניין הוועדה והשופט שעומד בראשה, אבל פה זה המקום כמובן לפרט.

מירי רגב: כולנו כאן ביחד כדי למצוא לזה פתרונות.

מירי רגב: כרגע נשמע את הסטטוס, נראה איפה הדברים עומדים, וכמובן נשמע אתכם ואת חברי הכנסת, אבל אנחנו נפתח בראש ובראשונה עם חברי שר הפנים גדעון סער.

עיסאווי פריג': גברתי היושבת-ראש, לפני שכבוד השר ידבר, אני עקבתי מקרוב אחרי כל הדברים שאמרת, וציינת לגבי המגזר הדרוזי.

עיסאווי פריג': אם את לוקחת אותם דברים, "העתק-הדבק", אני חושב שצריך להחיל על כל המגזרים, על כל הקבוצות המוחלשות.

מירי רגב: מקובל עלי.

עיסאווי פריג': להגיד אזרחים וחיילים זה לא המקום.

מירי רגב: לא, לא, אני אמרתי לגבי חיילים שפנו אלי מהמגזר הדרוזי.

עיסאווי פריג': אז לאחד את הדיון כי כל מה שנכון לגבי מגזר מסוים, נכון לאחר, אני מבקש.

מירי רגב: אני מקבלת שחלק מהדברים בהחלט נכונים גם למגזר הערבי, והחלטות שיתקבלו בעניין הזה לגבי המגזר הדרוזי, מן הסתם יושתו גם למגזר הערבי.

עיסאווי פריג': שיהיה ברור מהשיח.

מירי רגב: אבל זה שהדרוזים משרתים בצבא זה לא משהו שצריך להסתיר אותו.

עיסאווי פריג': לא, כי ברגע שמדברים - -

מירי רגב: לא, רק אמרתי את זה.

עיסאווי פריג': - - על דברי בסיס - - -

מירי רגב: לא אמרתי שזה גם הבסיס, חס וחלילה.

מירי רגב: חבל, בוא לא נגלוש, זה לא הדיון.

מירי רגב: אל תגלוש לזה.

עיסאווי פריג': אני לא גולש, אני מציין.

מירי רגב: חבל שנגלוש לזה, באנו באמת למצוא פתרונות.

מירי רגב: בוא ננסה למצוא פתרונות.

מירי רגב: אנחנו יושבים פה ביחד כדי למצוא פתרונות גם למגזר הדרוזי וגם למגזר הערבי.

אחמד טיבי: הערה לסדר הדיון, ברשותך.

מירי רגב: בבקשה, חבר הכנסת טיבי.

מירי רגב: סליחה, לא הצגתי את יועץ השר.

מירי רגב: שלום, ברוך הבא.

אחמד טיבי: תודה רבה, גברתי היושבת-ראש.

אחמד טיבי: כשקיבלנו הודעה מלשכת השר, נאמר לנו, זו גם הכותרת של הדיון – חיבורי חשמל ביישובים הדרוזים והערביים, זו גם הכותרת.

אחמד טיבי: אגב, אני מברך מראש על כל הישג ואני מקווה שזה מה שיהיה, או שינוי לטובה שיהיה ביישובים הדרוזים, כי מה שטוב לדלית אל כרמל ועוספיה, טוב לג'ת; מה שטוב לג'ת הוא טוב לעוספיה ודלית אל כרמל.

גדעון סער: מה שטוב לג'ת טוב ליאנוח-ג'ת.

אחמד טיבי: גם.

אחמד טיבי: מה שטוב לג'ת טוב ליאנוח-ג'ת.

אחמד טיבי: וג'ת, כי יש שם בעיה אקוטית של אנשים ששילמו כבר והבטיחו להם להתחבר, אבל זה פשוט אותן בעיות.

אחמד טיבי: בנושא הזה זה אותו סוג של בעיות, אותו סוג של אנשים, אותו סוג של רשויות מקומיות.

גדעון סער: למה אתה לא מברך את ריאל מדריד?

אחמד טיבי: ידעתי שזה יבוא.

<רפיק חלבי: קשה לו.

<רפיק חלבי: קשה לו.

גדעון סער: הגיע הזמן.

גדעון סער: הגיע הזמן.

גדעון סער: היו תוצאות, תגלה רוח ספורטיבית.

אחמד טיבי: יש כאלה שהם גם שרים בממשלה או ראשי יישובים דרוזים, שעד שהם משיגים משהו לוקח עשור.

<קריאה: במקרה הטוב.

אחמד טיבי: אז מברוק על החריגה.

אחמד טיבי: מברוק על החריגה.

מירי רגב: אוקיי.

מירי רגב: הערתך לסדר שמה?

גדעון סער: אלה היו ברכות מכל הלב.

מירי רגב: טיבי, דבריך נרשמו.

אחמד טיבי: אגב, זה שינוי לטובה, אם כבר, ששר הפנים שפתח את הנושא, הוא תומך בקבוצה של ריאל מדריד שיש בה יותר מאשר כל קבוצה ספרדית אחרת, שחקנים ערבים ומוסלמים, יותר מאשר כל קבוצה אחרת.

אחמד טיבי: ריאל.

עיסאווי פריג': זה נתון חדש?

אחמד טיבי: זה נתון חדש.

מירי רגב: תראה איך אנחנו נכנסים לחדר, מדברים על כדורגל, ובזה לא מעניין לא תשתיות ולא מתאר ולא שום דבר.

מירי רגב: פניה, מה את אומרת על זה?

אחמד טיבי: תשתית הקבוצה.

אחמד טיבי: תשתית הקבוצה עם השחקנים שלה.

גדעון סער: חיבור לחשמל יכול לסייע לפחות - - -

מירי רגב: כן, אין ספק.

עיסאווי פריג': לשמוע את חברת הכנסת רגב מדברת על הצורך בבסיס והאדם זה מפתיע לטובה.

אחמד טיבי: אגב, היתרון של הדיון ביישובים הדרוזים הוא ההקדמה שלך.

אחמד טיבי: את אמרת משפטים - - -

מירי רגב: אז אני רוצה להגיד לך ששניכם לא מכירים אותי.

עיסאווי פריג': אני רשמתי אותם.

עיסאווי פריג': משפטים שאני חוזר - - -

אחמד טיבי: אנחנו נאלצים לבנות - - -

<קריאות: - - -

עיסאווי פריג': נאלצים, ילכו לגנוב - - -

מירי רגב: שניכם לא מכירים אותי, אבל אתם תכירו לאט-לאט.

אחמד טיבי: הפנים היפות של מירי רגב.

מירי רגב: אל"ף, חבל שאתם לא מכירים אותם לפני כן, אבל תכירו אותם.

מירי רגב: הזמן עושה את שלו.

מירי רגב: חבר הכנסת וכבוד השר גדעון סער, בבקשה.

גדעון סער: תודה, גברתי היושבת-ראש.

גדעון סער: אני מראש אומר או מבהיר שעל-פי מה שנמסר וכך נערכנו במשרד, הגענו לישיבה בנושא תכנון ובנייה במגזר הדרוזי.

גדעון סער: אני רוצה לומר שאני בהחלט מודע לכך שבמגזר הערבי יש בעיה קשה וחלק מהדברים שאני אומַר יהיו רלוונטיים גם למגזר הערבי באופן טבעי, וזה שהדיון ממוקד היום במגזר הדרוזי – שיקר באופן מיוחד ללבי – לא אומר שלא תהיה נחישות להתמודד עם הבעיה גם במקומות אחרים.

גדעון סער: אני פשוט אומר את זה כפתיח.

גדעון סער: המציאות, שאני הכרתי אותה כמי שמגיע הרבה מאוד למגזר הדרוזי, מחובר מאוד למגזר הדרוזי, בכל התפקידים הממלכתיים שעשיתי, והכרתי את המציאות הזאת תמיד, היא מציאות מאוד קשה והיא ירושה מאוד קשה.

גדעון סער: אני אומר את זה לא כדי למעט מהאחריות שהיום מוטלת עלינו לתת מענים, גם לדברים שלא ניתן להם מענה במשך עשרות שנים ולא נפתרו במשך עשרות שנים, כי אני מתכוון לטפל, וכפי שאני אציג אני גם מטפל בנושא הזה בצורה הרצינית ביותר כדי לחולל שינוי עמוק.

גדעון סער: המגזר הדרוזי הוא מגזר משרת, הוא נותן למדינה, מגיע לו שנתייחס למצוקות שמטרידות אותו ואת בניו בסדר העדיפות הגבוה ביותר שניתן.

גדעון סער: ואני רוצה לומר, מעבר לדברים שאני אדווח עליהם כאן בנושא של תוכניות מתאר ותקצוב, וכדומה, כי באמת עשינו שינויים מאוד משמעותיים, לומר שהחלטתי למנות את הוועדה שעובדת כבר, היא יושבת פעם בשבועיים, בראשות השופט בדימוס, נשיא בית-המשפט המחוזי בתל-אביב, השופט אורי גורן, מתוך תפיסה שחלק מהבעיות או מהיעדר היכולת לתת מענה לבעיה הזאת, בהיקף הנכון שלה, נובע מחסמים משפטיים, ואף שר ואף עובד ציבור לא נמצא מעל החוק וצריך פה גישה יצירתית גם בהיבט המשפטי.

גדעון סער: ולכן, החלטתי שנכון בראש הוועדה הזאת למנות משפטן בכיר כדי שתהיה תוכנית רחבה לקידום התכנון והבנייה במגזר הדרוזי, כולל טיפול בבנייה ובשימושים בלתי מאושרים, כולל לתת את הדעת למאפיינים הייחודיים של הרשויות המקומיות במגזר הדרוזי ושל האוכלוסייה הדרוזית.

מירי רגב: יש תאריך יעד לוועדה?

גדעון סער: בכתב המינוי המקורי, שחתמתי עליו בסוף ינואר, ביקשתי שהוועדה תסיים את עבודתה תוך שישה חודשים.

גדעון סער: היום שוחחתי עם השופט גורן לקראת ישיבת הוועדה והבנתי ממנו שזה ייקח קצת יותר מכך, זאת אומרת עוד איזשהו פרק זמן, אני לא רוצה כרגע לדייק אותו, אם זה יהיה עוד חודשיים נוספים או קצת מעבר לכך, אבל בהחלט הוועדה – שגם מסיירת בשטח עצמו – מודעת גם לחשיבות וגם לדחיפות בסיום עבודתה.

באסל גטאס: מה דורש פתרונות יצירתיים?

באסל גטאס: עניין התכנון והבנייה בכלל או חיבור של חשמל לבתים, לא חוקי?

גדעון סער: אני מדבר על היבטים של התייחסות לבנייה, שלא נבנתה בדרך הרגילה או בדרך שאנחנו מצפים.

באסל גטאס: היה בעבר מקרה, היה תקדים.

גדעון סער: באיזה מקרים ניתן לתת את המענה החוקי ולהכשיר את הבנייה הזאת, ואני חושב שפה כתוצאה מההיסטוריה של עשרות שנים, רמת האמון שניתנת במוסדות המדינה ככלל היא לא גבוהה, והתפקיד שלנו לפעול באופן כזה שישנה את הדבר הזה.

גדעון סער: אבל אנחנו לא יושבים ומחכים שהוועדה הזאת תעשה את עבודתה, אנחנו מקצים הרבה מאוד משאבים היום בנושא של תוכניות מתאר – תוכניות מתאר במגזר דרוזי צ'רקסי.

גדעון סער: אני רק נותן את הפערים כדי שחברי הוועדה יבינו.

גדעון סער: במשך 12–13 שנה, משנת 2000, הוקצו לקידום תוכניות מתאר 12.2 מיליון שקלים.

גדעון סער: במשך השנה האחרונה, בשנת 2014, השנה הזאת לבד, להכנת תוכניות מתאר ליישובים הדרוזים שאין להם תכנון מתאר עדכני, הוקצה תקציב בהיקף של 13.8 מיליון שקלים.

גדעון סער: זה מראה את האופן שבו אנחנו מתייחסים בהיבט המשאבים.

גדעון סער: כמובן, אין בידינו לתקצב תוכניות מתאר מפורטות, הדבר הזה הוא באחריות משרד הבינוי והשיכון.

גדעון סער: אני בכלל מציע שהוועדה תיכנס אולי לנושא הזה, אני גם מתכוון לפנות לשר הבינוי, לשר האוצר בנושא הזה כי אני חושב שלא סביר שתוכניות מתאר מפורטות נמצאות לא באחריות משרד הפנים, וכתוצאה מכך יש עיכוב מאוד גדול בנושא של תוכניות מפורטות.

<תומר רוזנר: זו החלטה ממשלתית, תקצוב.

<תומר רוזנר: לא יודע אם זו החלטת ממשלה ממש - - -

גדעון סער: כך היו הדברים מקדמת דנא.

מירי רגב: אפשר לשנות את זה.

מירי רגב: אפשר גם לשנות את זה בהחלטת ממשלה וגם אנחנו - - -

גדעון סער: אני בהחלט מתכוון, אני מקווה גם ששר הבינוי ישתף אתי פעולה כי הבית הטבעי זה משרד הפנים.

מירי רגב: משרד הפנים, חד וחלק.

מירי רגב: נשלח מכתב.

גדעון סער: נושא של תכנון מתארי.

גדעון סער: היום, אם אני מתייחס לתכנון מתארי או תוכניות שאושרו או תוכניות שהופקדו, אז 85% מאוכלוסיית המגזר הזה תחת תכנון מתארי, אני מקווה שתוך שנה-שנתיים נגיע לכיסוי של 100%.

גדעון סער: הדבר הזה, יש לו חשיבות גדולה מאוד.

גדעון סער: עוד פעם, רק לתת נתון השוואתי.

גדעון סער: אם אני לוקח משנת 2005 עד שנכנסתי לתפקידי, במשך קרוב לעשור, אושרו שלוש תוכניות.

גדעון סער: בשנה האחרונה לבדה אושרו שלוש תוכניות – בסאג'ור, ביאנוח-ג'ת ובעין קנייא.

גדעון סער: לכן, נתתי הנחיה – אפשר פה להיכנס לסטטוס ממש ברמה של כל יישוב כי כמו שאת רואה גברתי, כל משרד הפנים נמצא פה; גם שני מנהלי המחוזות הרלוונטיים, גם אני וסגנית השר, גם מנהלת מינהל התכנון, גם המנכ"ל, וזה בהחלט מייצג את ההתייצבות ואת החשיבות שאנחנו רואים לנושא.

מירי רגב: כמה תכנון מפורט יש בעניין הזה?

<קריאה: לא הרבה.

גדעון סער: תכנון מפורט, הייתה גם התקדמות מאוד יפה.

גדעון סער: אני גם רוצה להודות בעיקר לממונה על מחוז חיפה.

גדעון סער: היום מקודמות במחוז חיפה תוכניות מפורטות בהיקף של 13,000 יחידות דיור, שאלה גם במחוז צפון, אבל בהיקפים פחותים באופן משמעותי, ואני חושב שבשנה האחרונה נעשתה עבודה אדירה, אני רוצה להודות לממונה על מחוז חיפה שנמצא כאן.

גדעון סער: אני בכלל מציע גם לשמוע את ההתייחסות של הממונים.

איציק שמולי: אדוני השר, יש לכם נתונים אולי על היקף הבעיה?

איציק שמולי: על כמה בתים כאלה אנחנו מדברים בסופו של דבר?

גדעון סער: אני לא יודע, יכול להיות שהדרגים המקצועיים הממונים על המחוזות בסקירות שלהם יוכלו להתייחס.

<רפיק חלבי: אצלנו יותר מ-70%.

<קריאה: דליה ועוספיה.

<קריאה: שני-שליש של הבתים.

גדעון סער: אני רוצה לדבר על הפתרון של חיבור חשמל ומים לפי סעיף 157א רבתי, גם יושבת-ראש הוועדה קיימה אתי מספר שיחות בנושא הזה.

גדעון סער: אנחנו נמצאים בישורת האחרונה של אישור נוהל לגבי חיבור מבנים ללא היתר שמצויים בתוכנית מופקדת.

גדעון סער: זה ייתן מענה לחלק מהבעיה ותוך זמן מאוד קצר אנחנו נסיים.

גדעון סער: אני רק אסביר מה כרגע הנושא שאנחנו צריכים לסיים.

גדעון סער: אני ביקשתי שיינתן מענה למספר פחוּת ממה שמופיע בטיוטת הנוהל, שזה מעל 200 יחידות דיור.

מירי רגב: נכון.

מירי רגב: זאת בעצם הבעיה.

גדעון סער: הסתכלתי, ובמחוז צפון בעיקר, זה לא מכסה כמעט שום דבר, יותר ממחוז חיפה זה מכסה, ולכן אנחנו רוצים שיהיו גם במספרים יותר נמוכים.

גדעון סער: אנחנו נוכל לתת כיסוי יותר גדול לבעיה.

גדעון סער: ניהלנו איזשהו שיג-ושיח עם המשנה ליועץ המשפטי לממשלה שנמצא כאן.

מירי רגב: תיכף נשמע את עמדתו.

מירי רגב: אפרופו, כבוד השר, בעניין הזה, הוועדה המליצה גם ליועץ המשפטי שלכם, ודרך זה גם לארז, היועמ"ש, שברגע שיש תוכנית מפורטת לא צריכה להיות הגבלה.

מירי רגב: למה להגביל את זה ל-200 או ל-300 או ל-400 דירות?

מירי רגב: אם יש לך תוכנית מפורטת, ויש יכולת לשר על-פי סעיף מסוים, צודק השר.

מירי רגב: ה-200 דירות זה לא מכסה כלום, זה בעצם לבוא ולהגיד, בוא נשים פלסטר על משהו שהוא בעצם לא יכול לתת טיפול.

מירי רגב: בכלל, צריכה לבוא יוזמה שלכם, של המשרד, של היועץ המשפטי של המשרד.

מירי רגב: אנחנו העברנו את זה, אנחנו כבר כמעט חצי שנה אתכם בדו-שיח בעניין הזה, יחד עם חברת חשמל, שברגע שיש תוכנית מפורטת תתנו ללא הגבלה חיבור חשמל.

חנא סוייד: אולי, גברתי, תסבירו מה זה ה-200 בתים.

אחמד טיבי: מה זה ה-200, תסבירו לנו.

אחמד טיבי: כתנאי למה?

מירי רגב: לתוכנית חיבור ל"טופס 4".

גדעון סער: כתנאי לשימוש בסמכותי לפי סעיף 157א רבתי לחיבור לחשמל ומים.

חמד עמאר: חייב לעבור את ה-200 בתים.

גדעון סער: ואני יכולתי לבוא לוועדה היום, אחרי שהנוהל הזה חתום, ולתת מענה, וראיתי גם איזה תוכניות ואיפה זה נותן מענה.

גדעון סער: אני חושב שאפשר ללכת מעבר לזה ולתת מענה בהיקף יותר רחב.

גדעון סער: אגב, כמובן שהדבר הזה הוא לא ייחודי למגזר הדרוזי, הוא ודאי בכל המגזרים, התוכניות, ואני אנסה - - -

חנא סוייד: אולי נתחיל עם זה, אדוני השר?

חנא סוייד: זה ייתן פתרון חלקי ואפשר לתקן אחר כך.

גדעון סער: אז אני אומר, חבר הכנסת סוייד - -

מירי רגב: חנא, אבל למה?

מירי רגב: אנחנו רוצים לתת לזה סוף סוף פתרון באמצעות השר.

גדעון סער: - - אני מבקש, תוך כמה ימים, ואני מתחייב.

חנא סוייד: תוך כמה ימים, אני חותם.

מירי רגב: אנחנו נפתור את זה.

גדעון סער: אני מתחייב שזה יהיה ימים, לסיים את ההידברות עם משרד המשפטים ולהגיע להבנה עם היועץ המשפטי לממשלה, ואני לא אומר זה יפתור את כל הבעיה אבל זה בהחלט ייקח נתח שייתן לו מענה.

מירי רגב: תיכף גם נשמע אחרי סקירתך את ההתייחסות של המשנה ליועץ המשפטי לממשלה בעניין הזה.

גדעון סער: אני בהחלט מתכוון לעשות את הדבר הזה וכמובן שאני אעדכן אותך, גברתי היושבת-ראש, באופן מיידי.

גדעון סער: אני חושב שמעבר לזה כדאי שאנשי משרדי יתייחסו, אבל אני רוצה לסכם.

גדעון סער: אנחנו ממוקדים במתן מענה באמצעות קידום התכנון המתארי במגזר הדרוזי.

גדעון סער: אגב, במגזר לא-יהודי כולו יש דגש שאני התוויתי אותו בעצם מהרגע שנכנסתי לתפקיד.

גדעון סער: הדבר הזה, יש לו חשיבות מאוד גדולה.

גדעון סער: צריך להבין שכאשר יש תכנון מתארי, בסופו של דבר נעשה מאמץ מאוד מאוד גדול של עורכי התוכניות לתת מענה לבתים שבנויים בפועל, להכניס לשטח המסומן את מרב הבתים שניתן, כדי לתת מענה מקסימלי לבנייה הקיימת.

גדעון סער: ולכן, קידום התכנון המתארי הוא נקודת מפתח.

גדעון סער: הנקודה השנייה היא סיום העבודה של ועדת גורן.

גדעון סער: לגבי תכנון מפורט תינתן פה התייחסות של הממונים על המחוזות.

גדעון סער: נקודה נוספת, נושא של חיבורים לחשמל ומים.

גדעון סער: אנחנו נסיים את ההידברות הזאת ונוכל לתת מענה, לפחות לחלק מהציבור הרלוונטי.

גדעון סער: אני אשתדל שתהיה תחולה מירבית לאותו נוהל שהתקבל.

מירי רגב: מצוין.

חנא סוייד: גברתי, יש לי הצעה בעקבות דברי השר.

חנא סוייד: אני חושב שמתייחסים לעיקר הבעיה שבגללה התכנסנו כאן ואלה חיבורי חשמל.

מירי רגב: נכון.

חנא סוייד: אולי אנחנו נקבל קצת הסבר על המתווה שדובר כאן, שאנחנו נדע על מה מדובר.

חנא סוייד: דובר כאן על 157א, אני מכיר ואני יודע שעל-פי חוק התכנון והבנייה, 157א(ח)(1), בסמכות השר לתת צו ולחבר.

מירי רגב: אבל על זה אנחנו מדברים.

חנא סוייד: אוקיי.

חנא סוייד: אז אולי תסבירו לנו מה ה-200 בתים האלה.

עיסאווי פריג': מה הנוהל?

עיסאווי פריג': מה נוהל המתווה?

מירי רגב: שנייה, חנא, שנייה כבוד השר.

מירי רגב: להזכירך, היו לנו כמה דיונים, ואמרנו, אוקיי, נלך בחקיקה.

מירי רגב: בסוף מצאנו פתרון, ישבנו גם עם תומר ואמרנו: במקום ללכת לחקיקה, יש לנו את זה כבר בחוק, בסמכות השר.

חנא סוייד: למה 200?

חנא סוייד: למה 200, אני לא מבין את ה-200.

חנא סוייד: מי שלף את ה-200?

מירי רגב: אבל השר אמר, אמר שהוא לא מסכים.

מירי רגב: לכן אנחנו רוצים לשמוע מה אומר כאן היועץ המשפטי לממשלה.

מירי רגב: ברור.

עיסאווי פריג': מירי, שיסביר את זה, שנבין את המהות של הנוהל.

מירי רגב: יהודה, אתה יכול להציג את המתווה?

מירי רגב: המשנה, להתייחס לחברת חשמל.

מירי רגב: המהנדס הראשי, הבנתי, אמור להתייחס, בוריס.

<קריאות: - - -

<קריאה: אין להם בעיה.

<קריאה: הם מסכימים.

באסל גטאס: הם רוצים בשתי ידיים.

מירי רגב: הם רוצים את זה.

מירי רגב: גם יכניס לכם קצת יותר כסף לקופה וגם חס וחלילה אף אחד לא ייפגע סוף סוף מבעיית חשמל.

חנא סוייד: נכון.

מירי רגב: בבקשה.

<ארז קמיניץ: הבעיה היא רק החשמל?

<ארז קמיניץ: זאת אומרת, אנחנו מדברים על הפרות חוק או שאנחנו מדברים על הפתרון?

מירי רגב: לא.

מירי רגב: בוא נתחיל עם זה.

<ארז קמיניץ: אולי נתחיל מהבעיה המרכזית?

חמד עמאר: אם אתה רוצה להתחיל מהבעיה המרכזית, בשנת 74' אושרה תוכנית מתאר ביישוב כמו חורפיש, ועכשיו הופקדה.

חמד עמאר: ברגע שאושרה ב-74', הופקדה בשנת 94', אל תתחיל לדבר.

חמד עמאר: שאלו אותך שאלה, תענה על השאלה.

חמד עמאר: לא, הוא מעצבן, מה הוא מתחיל לחזור לזה.

מירי רגב: עמאר, לא לצעוק על ארז.

חמד עמאר: תדבר על הבעיה שאנחנו עכשיו נמצאים בה, אל תחזור לאחור.

חמד עמאר: הרי אתם פישלתם.

חמד עמאר: מבקר המדינה אמר שפישלתם, אז תעזוב את הדברים האלה.

חמד עמאר: מבקר המדינה אמר שפישלתם.

מירי רגב: עמאר, קודם כול אני מבקשת מיהודה להגיד לנו מה התנאים על-פי סמכותו של השר, מה התנאים שעל-פיהם יכול שר הפנים לאשר את הסוגיה הזאת.

מירי רגב: זה אחד.

מירי רגב: לאחר מכן, אנחנו נפנה לעניין של היועץ המשפטי לממשלה.

מירי רגב: יהודה, בבקשה.

<יהודה זמרת: סעיף 157א(ח)(1) קובע ש"שר הפנים רשאי לקבוע בצו, לאחר התייעצות עם הוועדה המחוזית"... "כי הוראות סעיף זה" – הסעיף המחייב את מה שנקרא הרשות המאשרת כתנאי לחיבור לתשתיות - "לא יחולו אם נתקיימו שניים אלה: (א) השטח האמור כלול בתכנית שהופקדה המתירה בניה בו;" – תוכנית שיש בה בנייה, לא תוכנית של שטחים פתוחים.

<יהודה זמרת: (ב) הרשות המאשרת חיוותה דעתה כי לאחר אישור התכנית לא תהיה מניעה לקבלת היתר בניה בשטח האמור, לרבות מניעה הנובעת מהתנגדות שהוגשה לתכנית", אם יש התנגדות שעלולה, מה שנקרא, לא להכשיר בנייה, להכשיר אותה בדרך אחרת.

<יהודה זמרת: אלה שני התנאים שנאמרו.

<יהודה זמרת: צריך לזכור, יש פה סעיף של שיקול דעת, אבל הכלל שקבע המחוקק הוא לא לחבר בתים.

<יהודה זמרת: זה הכלל שהוא קבע, אחרת היה בא ואומר זה חל על כל תוכנית מופקדת, אפשר לאשר.

<יהודה זמרת: הוא נתן פה שיקול דעת שצריך ללכת על המטרה.

<יהודה זמרת: המטרה של המחוקק הייתה למנוע עבריינות בנייה ולעודד אנשים להוציא היתרים וללכת בדרך המלך.

חנא סוייד: אתם תמיד יודעים להכשיל את השרים.

חנא סוייד: תמיד אתם יודעים להכשיל.

עיסאווי פריג': זה תפקידם, לא?

מירי רגב: שנייה, חנא.

מירי רגב: הוא יגיד את עמדתו, הוא יועץ משפטי.

מירי רגב: השר אמר את עמדתו חד וחלק.

חנא סוייד: כי ככה אני חושב.

חנא סוייד: אני אומר מה שאני חושב.

מירי רגב: בסדר, בבקשה.

חנא סוייד: אני חושב שזה להכשיל את השר, שיש לו כוונות טובות.

עיסאווי פריג': השר אמר חסמים משפטיים.

חנא סוייד: זה מתחיל להגיד עבירות בנייה, זה מתחיל להגיד - - -

מירי רגב: חבר'ה, אולי תתנו לו להסביר?

חמד עמאר: בואו ניתן להם להסביר, אבל כנסו לעניינים.

חמד עמאר: לא נצטט את מבקר המדינה.

<יהודה זמרת: האישור הזה יחול לגבי תוכנית מופקדת שהוגשה על-ידי המדינה, על-ידי רשות מקומית, על-ידי ועדה מקומית, לא תוכנית של בן-אדם עבריין, שהוא גם בנה וגם הכשיר, מתוך הבנה מסוימת שאומרת, אלה התוכניות, באמת לא מדובר פה בעידוד עבריינות אלא המדינה בעצמה הכירה בצורך לקדם תכנון במקום הזה, בתנאי אחד.

מירי רגב: אומר פה היועץ המשפטי לוועדה – תגיד, תומר.

<תומר רוזנר: אולי נתייחס בסוף לכל התנאים.

חנא סוייד: הואיל ואומרים שיש תוכניות מתאר מאושרות, חסר תכנון מפורט, בסדר, נו אז מה.

עיסאווי פריג': זה לא בסמכות משרד הפנים, זה בסמכות משרד אחר.

עיסאווי פריג': בסמכות משרד הבינוי והשיכון.

<תומר רוזנר: שיציג את כל התנאים.

<יהודה זמרת: כמובן, יבוצעו הוראות החוק, התנאים שקבועים – חוות דעת הוועדה המחוזית על היתכנות התכנון, היתכנות לאשר את התוכנית, השפעת ההתנגדויות.

<יהודה זמרת: הצו יחול לגבי יחידות דיור שנבנו לפני ה-1 בינואר 2011, ואני אסביר את המטרה, נדבר על התאריך, וכמובן הנושאים שיידונו.

<יהודה זמרת: הרעיון בא ואמר, אנחנו במטרה לפתור את הבעיה הקיימת, לא לעודד אנשים לקחת ולהתחיל לבנות בשטחי תוכניות מופקדות, ולהמשיך את הבעיה עוד ועוד ועוד, שלא תיגמר.

<יהודה זמרת: המטרה בעצם להתמודד עם המצב הקיים, העתיד צריך לחכות ולהמתין לאישור התכנון, שמתקדם, הוא יתואר פה ותואר פה, הפעולות שנוקט משרד הפנים.

<יהודה זמרת: יש פה עוד תנאים מסוימים שהם יותר תנאים טכניים.

<יהודה זמרת: שיהיה תנאי התחייבות של מי שמגיש את הבקשה, שהוא יתחבר אחרי שיהיה היתר תוך שישה חודשים, הוא יכשיר, כדי שלא יהיה מצב שאנחנו נחבר ובסוף לא יצאו היתרי הבנייה; והפקדת ערבות, שמטרתה להבטיח אכן את כל עניין האגרות, היטלים וכל הנושאים שבדרך כלל מוסדרים בשלב הרישוי.

<יהודה זמרת: אלה הדברים המהותיים שנמצאים.

באסל גטאס: מסכימים לתנאים האלה, אין בעיה.

מירי רגב: יהודה, אני על המכתב שלך, ששלח לי בעצם המנכ"ל, עם ההתייחסות שלך, כתבתי מכתב לשר, עם ההתייחסות שלנו לעניין.

מירי רגב: אני מבקשת שהיועץ המשפטי של הוועדה יגיד מה אמרנו שלדעתנו אתם מקצינים, וכפי שאמר כאן חנא, אתם בעצם לא הולכים לקראת אלא די מכשילים את היכולת של השר, על-פי החקיקה, כן לבצע את הצו.

מירי רגב: בבקשה, מה שהעברנו בכתב אליכם, כולל אל השר, בעקבות התשובה שלכם, אני מבקשת שתציג את עמדת הוועדה.

גדעון סער: חשוב שהמשנה ליועץ המשפטי לממשלה יציג את עמדתו.

מירי רגב: בסדר.

גדעון סער: כי אם היועץ המשפטי לממשלה ייתן את הסכמתו, יש לי תחושה שאפילו - - -

חנא סוייד: משרד הפנים יתגמש.

מירי רגב: לפני שנגיד שלוש פעמים "אמן", אני רוצה שתומר בכל זאת יציג את המסמך שהעברנו לשר, עם ההתייחסות שלנו למה שאתה כתבת, יהודה, ולמה לא קיבלנו את זה באופן מלא וחשבנו שעדיין השר יכול לממש את זכותו ואת סמכותו על-פי החוק.

<תומר רוזנר: נקודת המוצא, כפי שנאמר על-ידי היועץ המשפטי של משרד הפנים, היא אכן שחיבור בתים נעשה רק כשיש תוכנית מאושרת, ונקבע הסעיף הזה שמאפשר לשר להוציא צווים - - -

<ארז קמיניץ: אגב, לא תוכנית.

<ארז קמיניץ: כשמוצא היתר.

<ארז קמיניץ: לא תוכנית.

<תומר רוזנר: כשאפשר להוציא היתר בנייה, וכשמוצא היתר כמובן.

<תומר רוזנר: אבל, בד בבד עם ההנחה הזאת, קיימת גם הנחה שמוסדות התכנון מפעילים את סמכויותיהם כדין ומקדמים תוכניות במועדים שקבועים בחוק.

מירי רגב: משום מה הם לא עושים את זה?

<ארז קמיניץ: איזה מוסד תכנון צריך לקדם תכנון מפורט?

באסל גטאס: לכן המצב ככה.

<קריאות: - - -

חנא סוייד: לפחות לא לתקוע אותו.

<תומר רוזנר: על-פי החוק, חובתם של מוסדות התכנון ליזום תכנון מפורט, לשאלתו של המשנה.

<תומר רוזנר: סעיף 67 לחוק התכנון, אם אני לא טועה, מגדיר את חובתם של מוסדות התכנון ליזום תכנון מפורט, ואם הם לא עושים כן, הוועדה המחוזית צריכה לכפות עליהם לעשות כן.

<תומר רוזנר: הדבר הזה לא נעשה, ולכן גם נמצא החריג הזה בחוק שמאפשר שימוש.

<תומר רוזנר: בעקבות המצב שנוצר כאן, בהחלט גובש הנוהל הזה, ואנחנו הערנו למעשה מספר הערות שלדעתנו צריך לתת עליהן את הדעת.

<תומר רוזנר: האחת היא לגבי יוזם התוכנית.

<תומר רוזנר: טיוטת הנוהל הציעה שהצו הזה יחול רק על תוכניות שבהן היוזם הוא המדינה או רשות מקומית וכו'.

<תומר רוזנר: חשבנו שהתנאי הזה הוא תנאי שהוא לא מתאים לנושא הזה כיוון שברגע שמוסד התכנון חשב שהתוכנית הזאת היא תוכנית ראויה והפקיד אותה, זה כבר לא משנה מי יזם אותה, לצורך העניין של חיבור לרשת החשמל או המים או משהו כזה.

<תומר רוזנר: הדבר השני הוא כפי שאמר השר, נושא מספר יחידות הדיור, ולמעשה טיוטת הנוהל כפי שהוצעה בעצם מקשה מאוד על הוצאת צווים ויוצרת קבוצה שהיא כמעט קבוצה ריקה של תוכניות שלגביהן זה יחול.

<יהודה זמרת: ממש לא.

<יהודה זמרת: זה לא נכון, תומר – ברמת הבדיקה.

<תומר רוזנר: זה המידע שקיבלנו.

<תומר רוזנר: זה מידע עובדתי כמובן, זו שאלה עובדתית.

<תומר רוזנר: והדבר השלישי כמובן הוא נושא מועד התחולה.

<תומר רוזנר: כשבשנת 2012 נקבע 2011, זה כמובן לשיקול דעת השר אם לשנות את המועד הזה למועד מאוחר יותר בעקבות ההתמהמהות באישור הנוהל.

מירי רגב: של מוסדות התכנון.

<תומר רוזנר: גם של המשרד למעשה.

<תומר רוזנר: בעצם, בשנת 2012 כבר גובשה טיוטת הנוהל, וכבר עברו שנתיים מאז.

מירי רגב: שנתיים הם חושבים איך ליישם את זה.

מירי רגב: ארז, המשנה ליועץ המשפטי לממשלה, בבקשה.

עיסאווי פריג': אבל תקלו עלינו בהבנה.

עיסאווי פריג': התחושה כאן היא לא לפתור אלא לסבך – עוד חסם משפטי ועוד תסבוכת.

עיסאווי פריג': תקלו עלינו, אנחנו מתכנסים לנסות ולפתור בעיה, לא לנהל דיון משפטי.

עיסאווי פריג': זה מאוד חשוב.

מירי רגב: ארז, בבקשה.

<ארז קמיניץ: אני אעדיף להתייחס באופן כללי - - -

מירי רגב: ארז, תתייחס בבקשה אם אתה יכול גם לנקודה שהועלתה על-ידי היועץ המשפטי לגבי מועד מאוחר יותר מ-2011 כי יכול להיות שנדרש עדכון גם בהיבט הזה.

<ארז קמיניץ: אני אסביר איך בכלל הנוהל בא לעולם, אבל צריך ללכת שלב-שלב, ואני אשמח, כבוד היושבת-ראש, אם תתנו לי לדבר באופן רציף שתי דקות, זה לא ייקח יותר מזה.

מירי רגב: ייתנו לך.

<ארז קמיניץ: קודם כול, אני הבנתי שאנחנו מתכנסים כאן כדי לדבר על בעיה מרכזית יותר, שהיא לא הקצה של חיבור לחשמל.

<ארז קמיניץ: חיבור לחשמל זה סוגיה קיימת, כאובה, נפרדת.

<ארז קמיניץ: היא קשורה בטבורה לנושא העיקרי, אבל הנושא העיקרי שהתכנסנו לכבודו כאן, מבחינתנו לפחות, בפרספקטיבה שלנו, הוא שאלה שנוגעת לשלטון החוק ולשאלת חוקיות אל מול צרכי האוכלוסייה.

<ארז קמיניץ: אנחנו נתקלים בשאלה הזאת לא רק במגזר הדרוזי, אנחנו נתקלים בשאלה הזאת במגזרים אחרים בחברה הישראלית – גם במגזר הערבי, גם במגזר הבדואי אבל גם שכונות מסוימות במגזרים אחרים – ויש ערים במדינת ישראל שגם בהן יש תופעות של עבריינות בנייה, חוצה שכונה נקרא לזה, זה לא משהו שהוא ייחודי רק למגזר הדרוזי.

<ארז קמיניץ: ועכשיו נשאלת השאלה, גברתי – לפחות מהפרספקטיבה שלנו – עד כמה אנחנו מצד אחד מכבדים את החוק ושומרים על הוראות החוק.

<ארז קמיניץ: חוק התכנון והבנייה, בהקשר הזה גברתי ממונה על החוק הזה בוועדה כאן, היא מחוקקת את החוקים ואני חושב שבמקום לבוא ולשאול כל הזמן איך אפשר לעקוף, להקל מהוראות החוק, כמו שבוודאי גברתי, גם התיקון שאת העברת לאחרונה, תיקון 101, יגיע היום שבו יבקשו לעקוף ולהקל, והשאלה, גברתי, נמצאת לא רק לפתחנו כמערכת אכיפת חוק, לא רק לפתחו של היועץ המשפטי לממשלה שהוא גם ראש התביעה הכללית וצריך לאכוף את החוק.

<ארז קמיניץ: זה נמצא גם לפתחו של הבית הזה, גברתי, כי בסופו של דבר מי שמחוקק חוקים זה אתם, והחקיקה של החוקים, את יודעת גברתי עד כמה קשה לעשות אותם ועד כמה עולה הדבר בייסורים.

<ארז קמיניץ: ואחרי שמחוקקים אותם עוברת שנה, עוברות שנתיים, עוברות שלוש, ואומרים – בסדר, בואו נראה את הדרך לנסות לעקוף או לא לקיים עד הסוף.

<ארז קמיניץ: אז השאלה הזאת נמצאת על השולחן.

מירי רגב: אבל אני אגיד לך למה השאלה הזאת - - -

באסל גטאס: זה עושה ביקורת על הכנסת.

<ארז קמיניץ: לא, זה לא ביקורת.

<ארז קמיניץ: ממש לא ביקורת.

<קריאות: - - -

עיסאווי פריג': אבל מי מנסח את החוק?

עיסאווי פריג': אתם מנסחים.

<ארז קמיניץ: אבל אני ביקשתי שתי דקות.

מירי רגב: כן, אבל אני רוצה להגיד לך.

מירי רגב: ארז, הפתיח הזה שלך - - -

<פהמי חלבי: אתם שוכחים את האזרח הפשוט - -

מירי רגב: סליחה.

מירי רגב: מי אתה?

<פהמי חלבי: - - שלא מבין חוקים.

מירי רגב: סליחה, אתה חבר כנסת?

<פהמי חלבי: אני אזרח פשוט.

מירי רגב: אז שב בבקשה.

מירי רגב: תמתין רגע.

<פהמי חלבי: אני אזרח פשוט.

<פהמי חלבי: אזרח פשוט, תבינו אותי.

<פהמי חלבי: האזרח הפשוט לא מבין את כל התסבוכת הזאת.

מירי רגב: סליחה, אני לא מאשרת את זה.

מירי רגב: אין לך פריבילגיה.

<פהמי חלבי: חוקים, יועץ משפטי, חברי כנסת.

<פהמי חלבי: מה עם האדם הפשוט, הוא נשרף.

מירי רגב: סליחה, אין לך פריבילגיה.

מירי רגב: אני לא רוצה להוציא אותך.

<פהמי חלבי: תוציאי אותי.

<פהמי חלבי: זה הבעיה?

<פהמי חלבי: זה הבעיה שלך?

<פהמי חלבי: זאת הבעיה שלך להוציא אותי מכאן?

<פהמי חלבי: זאת הבעיה שלך?

מירי רגב: בבקשה.

מירי רגב: אני מבקשת שאזרחים כרגע שמוזמנים, לא ייכנסו.

<פהמי חלבי: אני מדבר כאזרח.

<פהמי חלבי: אני הקול של האזרח.

מירי רגב: ארז, פתחת עם איזה פתיח שהוא לא מקובל עלי ואני רוצה לעשות פה סדר.

מירי רגב: הבית הזה שומר על החוק, ומתכוון שכולנו נשמור על החוק.

מירי רגב: אבל מה, אם הממשלה הייתה שומרת על החוק ופועלת על-פי הזמנים שהחוק הציב, אז לא היינו מגיעים לפה היום והייתי אומרת לך – מוסדות התכנון פעלו בזמן, הם לא איחרו את המועדים, הם עשו את כל מה שצריך לעשות – הייתי אומרת לך, שאפו, אני לוקחת על עצמי את כל הבעיה, אבל זה לא המצב.

מירי רגב: המצב הוא שממשלת ישראל – וזה לא משנה כרגע מי בתוך הממשלה; משרד הפנים, לא משנה מי השר הרלוונטי ומי הפקיד הרלוונטי, לאורך שנים לא ביצע את תפקידו בכל מה שקשור להכנת תוכניות מתאר, כולל מפורטות למגזרים, הלא-יהודי בכללותו.

מירי רגב: כתוצאה מזה נוצרו פערים שאילצו את האנשים – אלא אם כן אתה, יש לך איזה רעיון שנחזור לגור על העצים – אילצו את האנשים לבנות בצורה בלתי חוקית.

מירי רגב: המצב הזה הוא לא נוח לי, לא נוח להם ולא נוח לכם.

מירי רגב: הדיון הזה פה נועד לדבר אחד – להגיד קודם כול אנחנו רוצים לעבוד לפי החוק, אבל שכולם יעבדו לפי החוק – הפקידות, מקבלי ההחלטות והאזרחים.

<ארז קמיניץ: אני רוצה לענות.

מירי רגב: זה דבר אחד.

מירי רגב: ועכשיו, איך אומרים, יש פערים.

מירי רגב: בוא נראה איך בפערים האלה שמובנים לנו, כולל מבקר המדינה שהצביע על הפערים האלה, כיצד כרגע אתה נותן לנו את הכלים, כולל השר וכולל הוועדה הזאת, למצוא פתרונות לאותם אנשים שבגלל שאותם פקידים לא ביצעו את עבודתם נכונה, הם נמצאים במצב הזה.

עיסאווי פריג': גברתי, הוא התחיל – אני אומר, אני בא לדבר, לדבר – מהמילה שהתחלת, אני בא לדבר, אנחנו צריכים להבין המון.

עיסאווי פריג': לא באים לנסות ולהביא פתרונות.

עיסאווי פריג': אתה באת לדבר.

עיסאווי פריג': אמרת את זה.

<ארז קמיניץ: אני רוצה להמשיך.

מירי רגב: בבקשה.

<ארז קמיניץ: הטיעון שאין פתרונות תכנוניים כוללים, אנחנו שומעים שהוא אט-אט מאבד מתוקפו.

<ארז קמיניץ: שמענו הרגע שלפחות סטטיסטית, יש 85% פתרונות תכנוניים.

<ארז קמיניץ: אני מכיר מספרים אפילו יותר גבוהים.

<קריאה: לא מפורטות.

<ארז קמיניץ: יש גם תוכניות מפורטות.

חמד עמאר: אין.

חמד עמאר: אין.

מירי רגב: כמה?

מירי רגב: תיכף תגיד לנו בינת כמה ומשרד השיכון יגיד כמה.

<ארז קמיניץ: לא, זה לא עניין של משרד השיכון.

מירי רגב: אז תגידו כמה תוכניות מפורטות, אז מה נעשה בלי תוכניות מפורטות?

<ארז קמיניץ: בסופו של דבר, אפשר להגיש תוכניות מפורטות.

<ארז קמיניץ: לאורך השנים הגשה של תוכניות מפורטות לא צריכה להיעשות, ככלל, על-ידי ממשלת ישראל.

<ארז קמיניץ: יש גורמים רבים שיכולים להגיש תוכניות מפורטות.

<ארז קמיניץ: גם הרשויות המקומיות יכולות להגיש תוכניות מפורטות.

<ארז קמיניץ: זה דבר שהוא אפשרי, אפשר היה לעשות אותו - - -

באסל גטאס: זה לא תמיד פותר.

באסל גטאס: אתה יודע היטב, יש בעיה של תוכניות מתאר.

חמד עמאר: חבר'ה, בואו ניתן לו לסיים.

<ג'אבר חמוד: אפשר להגיד משהו בשם הרשויות?

מירי רגב: כן.

מירי רגב: ג'אבר, אתה רשום.

<ארז קמיניץ: אני רוצה להמשיך.

<ארז קמיניץ: בסופו של דבר נגיע גם לרצון לתת פתרונות, אני רק רוצה לשים את הדברים בקונטקסט שאנחנו רואים אותו.

<ארז קמיניץ: בסופו של דבר להגיד, רק הפקידות אשמה בזה שאין פתרונות תכנוניים זו אמירה לא מדויקת, גברתי.

<ארז קמיניץ: זה הממשלה, לא הפקידות.

ג'מאל זחאלקה: גם מזג האוויר.

באסל גטאס: זה הממשלה, לא הפקידות.

מירי רגב: חברים.

<ארז קמיניץ: הממשלה והפקידות בממשלה הם אחראים לזה שאין פתרונות תכנוניים, זאת אמירה שהיום, בשנת 2014, היא לא מדויקת, והמספרים יינתנו פה והם ייאמרו, ומעבר לכל, זה לא תפקידה של מדינת ישראל.

<ארז קמיניץ: אפשר לעשות את זה.

<ארז קמיניץ: זה לא תפקידה של מדינת ישראל לעשות תכנון מפורט.

<ארז קמיניץ: בניגוד למה שנאמר פה, הוועדה המחוזית לא יוזמת תוכניות - - -

מירי רגב: מי אמור לעשות את זה?

<ארז קמיניץ: או רשויות מקומיות, ועדות מקומיות, וגם במקרים מסוימים - - -

חנא סוייד: אין ועדות מקומיות ביישובים האלה, אתה יודע, כן?

חנא סוייד: אתה יודע את זה?

חנא סוייד: אתה יודע שהוועדות המקומיות שם ממונות על-ידי שר הפנים?

<קריאות: - - -

עיסאווי פריג': הוא מורח אותנו, זה מה שהוא עושה.

חמד עמאר: בואו נתקדם בדיון.

<ארז קמיניץ: הטענה שאין תכנון מפורט היא טענה לא מדויקת.

<ארז קמיניץ: היום, בשנת 2014, אי אפשר להשתמש בטיעון שהיה נכון - - -

עמר בר-לב: גם אם זה לא מדויק, זה לא אומר שזה לא נכון.

עמר בר-לב: אתה אומר לא מדויק, לא מדויק, אז מה, זה מוריד את האחריות מכם?

<ארז קמיניץ: אי אפשר להשתמש בטיעון של שנות השמונים והתשעים.

מירי רגב: אז תיתן נתונים.

מירי רגב: אי אפשר, כן אפשר, בוא נדבר לעניין.

<ארז קמיניץ: הנתונים נמצאים אצל משרד הפנים, והם יתנו.

מירי רגב: הם לא יתנו.

<ארז קמיניץ: אני ביקשתי שתי דקות לדבר ואתם - - -

<קריאות: - - -

<קריאה: אתה מדבר רבע שעה.

מירי רגב: דבר לעניין.

עיסאווי פריג': אתה מורח אותנו, בגלל זה עוצרים אותך.

עיסאווי פריג': תהיה ענייני.

<ארז קמיניץ: גברתי היושבת-ראש, בסופו של דבר הרי אני בא לפה בשביל הפתרונות, נכון?

מירי רגב: נכון.

<ארז קמיניץ: צריך להיות יצירתי משפטית, נכון?

מירי רגב: נכון.

<ארז קמיניץ: אבל אני רוצה לשים את הדברים בכל זאת בקונטקסט כי אתם צריכים לשמוע את הדברים.

באסל גטאס: שמת כבר, שמת.

מירי רגב: אמרת את זה.

<ארז קמיניץ: והקונטקסט הוא שיש פה קודם כול הפרה של החוק.

<קריאה: עבריינות.

<קריאה: קודם כול אנחנו עברייני בנייה.

<ארז קמיניץ: והיועץ המשפטי לממשלה, התפקיד שלו הוא להגן על החוק.

<ארז קמיניץ: זה דבר ראשון.

<ארז קמיניץ: אז אנחנו בקונטקסט של הפרת שלטון החוק ואנחנו עכשיו צריכים לבדוק איך אנחנו - - -

עמר בר-לב: יש לכם גם תשובה לגבי - - -

<קריאות: - - -

חנא סוייד: ראינו אותך בחוות בודדים.

עיסאווי פריג': - - -

<קריאות: - - -

עיסאווי פריג': השר בעצמו אמר חסמים משפטיים, ואתה ממשיך למרוח ולשים עוד חסמים.

מירי רגב: אל תענה, תן להם לצעוק, לדבר, אולי הם בסוף יפתרו את הבעיה.

גדעון סער: אני רוצה לחדד רק נקודה אחת.

גדעון סער: החוק זה גם סעיף 157א רבתי.

מירי רגב: חד וחלק.

גדעון סער: ומה שאני מבקש בסך הכול, ואני חושב שזה דבר שהוא חשוב – הוא חשוב גם מנקודת הראות של שלטון החוק כי זה גם דרך שהמחוקק קבע על מנת להתמודד עם סיטואציות מורכבות, וגם מבחינת מערכות היחסים שקשורות לציבורים רחבים – את אותו שיתוף פעולה שיאפשר לנו לתת את המענה המירבי שניתן לתת באמצעות סעיף 157א רבתי.

<ארז קמיניץ: אז על זה אני רוצה לדבר.

מירי רגב: אז בבקשה.

גדעון סער: וזה לא כופר באותה נקודת מוצא.

<ארז קמיניץ: לא, זה לא כופר.

<ארז קמיניץ: אז קודם כול, זאת נקודת המוצא, וכפי שהשר אמר, סעיף 157א(ח) הוא חריג לכלל, הוא לא הכלל, ואי אפשר להגיד שיש זכות קנויה מכוחו.

<ארז קמיניץ: זו זכות שהיא ניתנת כדי לגשר בין צרכי האוכלוסייה ובין ההבנה גם של מערכת שלטון החוק שהחיים קצת יותר מסובכים, ובין הצורך - המאוד, בעיני הכרחי, אני חושב של כל המערכת כולה – להגן על שלטון החוק.

<ארז קמיניץ: ועכשיו, עם זה, אנחנו מגיעים לשאלת חיבור לחשמל.

<ארז קמיניץ: רק צריך להבין שבסופו של יום, חיבור לחשמל לא הופך את הבית לחוקי.

<ארז קמיניץ: צריך להשלים ולהפוך את הבית לחוקי.

מירי רגב: מאה אחוז.

<ארז קמיניץ: אנחנו עוסקים רק בשאלת חיבור לחשמל - - -

עפו אגבאריה: הוא רק יהפוך אותו לפחות קטלני.

עיסאווי פריג': זה פרה-פרה.

עיסאווי פריג': בוא נחבר לחשמל - - -

<ארז קמיניץ: ולכן, בסופו של דבר, גברתי, הנוהל הזה, אנחנו עבדנו עליו בצורה משותפת עם משרדי הממשלה בכנסת – אני חושב שזה היה אפילו בממשלה לפני הקודמת – אבל עם משרד ראש הממשלה, שיזם את המהלך הזה, בתוך שיח עם האוכלוסייה הבדואית והדרוזית על שורה ארוכה של נושאים.

<ארז קמיניץ: בסופו של דבר, הנוהל הזה תוכלל על-ידי משרד ראש הממשלה עם האינפוט שלנו, של משרד המשפטים ומשרד הפנים, עם הייעוץ המשפטי ועם הדרגים המקצועיים.

<ארז קמיניץ: והנוהל הזה נועד לגשר על פער, על פער שהוא על סוג מסוים של תוכניות, והסוג הזה הוא מצב שבו אנחנו יודעים שיש היתכנות תכנונית גבוהה, אנחנו יודעים שיש אופק תכנוני משמעותי, והאופק התכנוני המשמעותי הזה, כפי שהחוק מתייחס אליו, הוא מצב שבו יש תוכנית.

מירי רגב: שהופקדה.

<ארז קמיניץ: שהופקדה.

<ארז קמיניץ: הסעיף הזה הוא לא זכות קנויה.

<ארז קמיניץ: לסעיף הזה יש אפשרות לשר לכתוב בו או להוסיף אליו תנאים.

<ארז קמיניץ: לקחנו את המצב הקיים, גברתי, והדבר הזה נעשה יחד עם הרשויות המקומיות ואני חושב שחלק מראשי הרשויות שהיו אז, נמצאים גם עכשיו.

מירי רגב: אןקיי.

<ארז קמיניץ: הדבר הזה נעשה ביחד אתם.

<ארז קמיניץ: וניסינו למפות את הבעיות שיש כדי לדעת איזה תנאים כדאי, ראוי ורצוי להכניס פנימה כדי לנסות ולפתור את הבעיה.

<ארז קמיניץ: ולפתור את הבעיה לא רק של חיבור לחשמל, לפתור את הבעיה של אי חוקיות בבנייה ובשימוש בבנייה כי זאת הבעיה המרכזית.

<ארז קמיניץ: והגענו למסקנה שיש להכניס מספר תנאים אל מול המצב הקיים, שאני חושב שבעיקרו לא השתנה.

<ארז קמיניץ: והמצב הקיים הוא קצת יותר מסובך מלהגיד, מדינת ישראל לא עשתה תכנון מפורט, הוא קצת יותר מסובך מזה - -

עיסאווי פריג': מה עם החשמל?

<ארז קמיניץ: - - כי בסופו של דבר צריך להגיד לאנשים את האמת.

<ארז קמיניץ: כשיש בנייה בלב שמורת טבע, יהיה יותר קשה, אין מה לעשות.

מירי רגב: אוקיי.

<ארז קמיניץ: כשיש בנייה לפי תוכנית מפורטת, שלא לפי התוכנית, היינו שההיתר לא תואם את התוכנית, למה?

<ארז קמיניץ: כי לא הוצא היתר, כי לא רצו לשלם אגרות או היטלים, אז - - -

מירי רגב: זו בעיה אחרת, אבל אנחנו לא נכנסים לזה.

מירי רגב: כל אזרח צריך לשלם את ההיטלים והאגרות לפי החוק.

<ארז קמיניץ: מצוין, אבל את יודעת שיש בעיה - - -

<קריאות: - - -

באסל גטאס: אז מי שלא עומד בזה, לא יקבל.

באסל גטאס: למה אתה מכליל?

מירי רגב: מי שלא - - -

<ארז קמיניץ: מצוין, אני רק אומר מאיפה בא הנוהל.

מירי רגב: מאה אחוז, אני מקבלת את זה.

מירי רגב: מי שצריך לשלם היטל, ישלם היטל.

<ארז קמיניץ: אבל כשאומרים שיש בעיה, אז צריך להגיד שיש הרבה – לא יודע אלפים – אבל יש הרבה בתים שאין להם היתר כי פשוט לא הלכו להוציא היתרים.

מירי רגב: כי מה?

מירי רגב: כי הם לא רוצים לשלם?

<ארז קמיניץ: גם - - -

<רפיק חלבי: מה זה שייך.

<קריאות: - - -

<ארז קמיניץ: באים ואומרים, יש אלפים של בתים שאינם מחוברים - - -

<רפיק חלבי: סלח לי, מה זה שייך, מה זה שייך.

עיסאווי פריג': מירי, בואו נתמקד בדיון - - -

<קריאות: - - -

<פהמי חלבי: כבוד היועץ, הדרוזים לא בנו בית אחד על אדמת מדינה.

<פהמי חלבי: בית אחד לא נבנה על אדמת מדינה.

<ארז קמיניץ: יש עוד שניים-שלושה משפטים שאני רוצה לומר, ובזה אני מסכם.

מירי רגב: תנו לו בבקשה לסיים.

<ארז קמיניץ: כשרוצים לפתור בעיה שהיא בעיה משמעותית ובעיה קולוסלית, אז עושים תנאים כדי שיובילו אותנו - - -

<רפיק חלבי: זאת בעיה פוליטית ולא בעיה משפטית, נקודה.

<רפיק חלבי: זה הכול.

<רפיק חלבי: אתה רוצה שתי מדינות לשני עמים, זה מה שאתה רוצה, slums לעומת מדינה אחרת.

<ארז קמיניץ: עושים תנאים וקובעים תנאים כדי שיובילו אותנו, גברתי, לפתרון הבעיה.

<ארז קמיניץ: והיועץ המשפטי לממשלה, גם מערכת אכיפת החוק, היא מבינה שצריך לפתור בעיה, הרבה יותר נוח כאשר מנסים לפתור את הבעיה הזאת בצורה כללית יותר וכוללת יותר.

<ארז קמיניץ: ולכן, אמרנו והייתה התחייבות של הרשויות - אנחנו נלך לתכנון מפורט שהוא לא תכנון לבית אחד או שניים, אנחנו רוצים לפתור בעיה.

<ארז קמיניץ: ולכן, כדי לפתור בעיה צריך להגיש תוכניות.

<קריאה: מתי?

<קריאה: מתי?

מירי רגב: ארז, עד עכשיו שנתיים זה לא נפתר בדיוק בגלל האמירה הזאת שלכם.

<ארז קמיניץ: לא נכון.

מירי רגב: כן.

מירי רגב: עד עכשיו שר הפנים לשעבר לא לקח החלטה בעניין הזה בגללכם.

מירי רגב: אבל היום אני אומרת לך - - -

<קריאה: לא, לא בגלל זה.

מירי רגב: ככה, כי לא נתתם לו את האופציה לממש את הסעיף הזה.

<ארז קמיניץ: הנוהל הזה נעשה ביחד על-ידי משרד ראש הממשלה, בכלל לא על-ידינו.

<וגיה כיוף: כמה אנשים צריכים למות מגנרטורים?

<וגיה כיוף: כמה אנשים צריכים למות?

<וגיה כיוף: מתו משפחה מגנרטורים - - -

<ארז קמיניץ: אנחנו ישבנו ביחד.

<ארז קמיניץ: התנאים האלה היו ידועים לכולם.

מירי רגב: אני רוצה לומר לך, משרד ראש הממשלה לא קשור לעניין.

מירי רגב: יש חקיקה - - -

<וגיה כיוף: כמה, תגיד לי, עשרה?

<וגיה כיוף: מתו משפחה מגנרטורים.

<וגיה כיוף: כמה?

<וגיה כיוף: איפה השיקול דעת?

<וגיה כיוף: כמה צריכים למות, תגיד לי, אנחנו עכשיו ניתן אותם על מנת לפתור פה את הבעיה.

<וגיה כיוף: תגיד לי כמה.

<וגיה כיוף: כמה?

<וגיה כיוף: תגיד לי כמה צריכים למות.

<ארז קמיניץ: זאת התשובה.

<ארז קמיניץ: עכשיו אני רוצה להגיד - - -

חנא סוייד: גברתי, לפי הנחרצות - - -

<קריאות: - - -

<ארז קמיניץ: אבל אי אפשר כי כל הזמן מפריעים.

חמד עמאר: אתה פה מדבר חצי שעה.

חמד עמאר: באתי לשמוע אותו?

חמד עמאר: באתי לקבל פתרון.

חמד עמאר: להגיד לך את האמת, אני לא באתי לשמוע רק אותו, עושה לי סקירה על כל מה שהיה במגזר הדרוזי ומי העביר את החוק.

חמד עמאר: הייתי בא ומצטט רק את מבקר המדינה, והוא אומר מי העביר את החוק.

<ארז קמיניץ: אני רוצה כן להיות קונסטרוקטיבי.

מירי רגב: בבקשה, אז תהיה קונסטרוקטיבי.

<ארז קמיניץ: אני לא יכול להיות קונסטרוקטיבי כשכל שנייה מפריעים לי.

מירי רגב: בבקשה.

<ארז קמיניץ: אז אני אומר, הנוהל הזה נעשה בעבר אחרי שישבנו עם כל המשרדים ועם כל הרשויות.

מירי רגב: הבנו.

מירי רגב: הבנו, אז תשנה את הנוהל.

חנא סוייד: איזה נוהל?

חנא סוייד: על איזה נוהל אתה מדבר?

<ארז קמיניץ: רוצים לשבת עוד פעם.

<ארז קמיניץ: השר ביקש להידרש לדבר הזה שוב.

<ארז קמיניץ: אני מוכן להידרש לדבר הזה שוב, לבדוק את המספרים.

מירי רגב: יפה.

מירי רגב: אבל להידרש לדבר הזה כדי לבצע את זה.

חנא סוייד: זה יהיה באחרית הימים כנראה.

חמד עמאר: את יודעת מתי?

חמד עמאר: הוא מדבר על ישיבה שהייתה במשרד ראש הממשלה לפני שנתיים - -

<ארז קמיניץ: הזמנת אותנו לדיון עכשיו.

<ארז קמיניץ: אף אחד לא דיבר אתי באופן אישי על הדבר הזה.

חמד עמאר: - - הם היו צריכים לתת לנו את התנאים תוך חודשיים.

חמד עמאר: עברו שנתיים מאז.

<ארז קמיניץ: את יודעת טוב מאוד, אף אחד לא דיבר על הדבר הזה.

מירי רגב: ארז, אני שלחתי מכתב לשר.

<ארז קמיניץ: מצוין.

מירי רגב: לא אליך.

<ארז קמיניץ: מאה אחוז.

מירי רגב: אם לשכת השר והיועץ המשפטי שלו, יהודה, לא דיבר על זה אתך - - -

<יהודה זמרת: העברנו אותו לידיעתו אתמול.

<ארז קמיניץ: לא, אתמול, זה בסדר - - -

מירי רגב: אתמול קיבלת את המכתב, יהודה?

מירי רגב: המכתב הזה כבר לפני ארבעה-חמישה חודשים אצלכם.

מירי רגב: אתה יודע כמה פעמים דיברתי עם שוקי על "טופס 4"?

מירי רגב: עשו לי טובה.

<קריאה: זה לא מעניין אותו אבל.

<ארז קמיניץ: אין בעיה.

<ארז קמיניץ: רוצים להידרש למספרים עוד פעם, נידרש למספרים עוד פעם.

חמד עמאר: שאלה מקצועית.

חמד עמאר: לפני שנתיים ישבנו במשרד ראש הממשלה ואתה אמרת שתיתן נוהל תוך חודשיים.

חמד עמאר: איפה הנוהל?

<ארז קמיניץ: הנוהל הזה, אנחנו סיימנו את העבודה עליו - - -

חמד עמאר: אני לפני שנתיים ישבתי שם, יותר משנתיים, ואתה אמרת שתיתן נוהל תוך - - -

<קריאה: הם נתנו.

<קריאה: זה הנוהל שדיברנו עליו כרגע.

<קריאות: - - -

חמד עמאר: אבל הוא יודע שבמגזר הדרוזי לא - - -

מירי רגב: הבנתי, אתה תידרש לזה מחדש.

<ארז קמיניץ: לשאלת המספר אני אדרש מחדש.

מירי רגב: לא, לא עכשיו את המספר.

מירי רגב: אני, לא מעניין אותי כרגע המספר.

<ארז קמיניץ: אבל זה מה שמופיע במכתב.

מירי רגב: אותי מעניין דבר אחד, לאפשר את החקיקה שנתנה לשר הפנים – עכשיו זה לא קשור לראש הממשלה, זה קשור לחקיקה – שאפשרה לשר הפנים, לכן אנחנו יושבים פה בוועדת הפנים, שאפשרה לשר הפנים ליישם ולהתקין צו שיאפשר את החיבור ל"טופס 4".

מירי רגב: זהו, נקודה.

מירי רגב: כל התנאים שלכם כדי לבצע בעצם את הצו, שלא נוכל ליישם את הסעיף הזה בחקיקה.

<ארז קמיניץ: לא, זה לא - - -

מירי רגב: כן, זה מה שאתם עושים כי אם אתה היית מבין את המצוקה הזאת - - -

<ארז קמיניץ: אנחנו מבינים את המצוקה, חמש שנים ללא צו - - -

<קריאות: - - -

<פהמי חלבי: אתה לא מבין.

<רפיק חלבי: אתה לא מסוגל להבין, אתה לא יודע מה שקורה שם.

חמד עמאר: הוא מסוגל והוא יודע מה קורה.

חמד עמאר: הוא יודע בדיוק מה קורה שם.

מירי רגב: אתה בעצם משאיר את השר עם סעיף חקיקה, שאני אומרת לך - - -

<קריאות: - - -

מירי רגב: בינת, יש תוכניות מפורטות במגזר?

<בינת שוורץ: מעט.

מירי רגב: בינת, יש תוכניות מפורטות ומופקדות במגזר?

<קריאה: כן.

מירי רגב: שנייה, אני שואלת את בינת שוורץ.

<בינת שוורץ: תוכניות שמעל 200 יחידות דיור ושמוגשות על-ידי המדינה או רשות מקומית, יש מעט מאוד.

מירי רגב: מעט מאוד.

מירי רגב: יפה, הנה התשובה שלך.

<ארז קמיניץ: מעל 200.

מירי רגב: אז מה זה אומר עכשיו?

<ארז קמיניץ: מעל 200.

מירי רגב: ארז, עזוב.

מירי רגב: בסוף, כשאחד ימות בגלל חיבור לחשמל לא נכון - - -

<קריאות: מתו, מתו - - -

<קריאות: - - -

<ארז קמיניץ: חיבור לחשמל זה מה שחשוב?

מירי רגב: כן, כן, עכשיו כן.

<ארז קמיניץ: אבל אנחנו מדברים - - -

באסל גטאס: גברתי היושבת-ראש.

מירי רגב: לא, אתה תמתין.

באסל גטאס: רק אליו, שיענה.

באסל גטאס: הרי אלפי בתים חוברו בעבר על ידי חוק שחל.

באסל גטאס: מה הנזק שנגרם?

<ארז קמיניץ: מה הנזק?

<ארז קמיניץ: אני אגיד לך.

באסל גטאס: הלכת, בדקת אם הבתים האלה בסוף נהרסו?

באסל גטאס: חלק מהם נהרס?

<ארז קמיניץ: הבתים שחוברו - - -

מירי רגב: תודה רבה.

באסל גטאס: זה פתר בעיה, למה אתה - - -

מירי רגב: סליחה.

באסל גטאס: חוק שחל חיבר אלפי בתים.

מירי רגב: סליחה.

מירי רגב: ג'אבר, שלוש דקות, ולאחר מכן עמאר.

מירי רגב: בבקשה, שלוש דקות, תציג את עיקרי הדברים.

<ג'אבר חמוד: אני מדבר פה בשם ארבע - - -

מירי רגב: אני יודעת, רשויות דרוזיות, לכן אתה מדבר.

<ג'אבר חמוד: מר ארז, אנחנו ישבנו אתכם בפברואר, ראשי רשויות הדרוזים והיועץ המשפטי לממשלה, הצגנו.

<ג'אבר חמוד: אכן, יש פה עבירה.

<רפיק חלבי: אין עבירה.

<רפיק חלבי: אין עבירה.

<רפיק חלבי: הם עבריינים.

מירי רגב: רפיק.

<רפיק חלבי: לא, אין עבירה.

<רפיק חלבי: אל תגיד שיש עבירה.

<רפיק חלבי: אין עבירה.

מירי רגב: רפיק, אתה לא ברשות השידור.

<רפיק חלבי: הם הפכו אותנו עבריינים, אנחנו לא עבריינים.

<רפיק חלבי: הם העבריינים.

מירי רגב: בסדר.

מירי רגב: אוקיי.

מירי רגב: ג'אבר, בבקשה.

<ג'אבר חמוד: בדין הפלילי לעבירה יש שותפים, אתה מסכים אתי, נכון?

<ג'אבר חמוד: אני אמרתי את זה גם ליועץ המשפטי.

<ג'אבר חמוד: העבריין האמיתי, אם 100% עבירה, 5% התושב ו-95% כל השרשרת מעליו.

<ג'אבר חמוד: הידעת כי ועדת תכנון ובנייה, לנו אין כמו בערים צפת וכל הערים?

<ג'אבר חמוד: ועדת תכנון ובנייה זה מדינת ישראל.

<ג'אבר חמוד: המתכננים, המדינה מביאה אותם, לא אנחנו.

<ג'אבר חמוד: היא משלמת להם, היא מביאה אותם.

<ג'אבר חמוד: השליטה שלנו במהלך התכנוני, היא שואפת לאפס.

<ג'אבר חמוד: ההצלחה שאדוני השר ציין אותה פה בסאג'ור, היא הייתה בגלל שאני לא הסכמתי להביא מתכננים חיצוניים.

<ג'אבר חמוד: אדוני השר, אני מודה על היוזמה, רק בקשה אחת בשם הפורום.

<ג'אבר חמוד: הוועדה שמינית, כבר ישבנו אתה בראשות השופט.

<ג'אבר חמוד: אנחנו מבקשים נציג מהפורום שיהיה פעיל, שיחיה את הוועדה ויהיה חבר בוועדה, או אפילו משקיף בוועדה.

גדעון סער: אין שום בעיה.

גדעון סער: קיבלתם.

גדעון סער: תגידו לי מי, אני עכשיו מוציא כתב מינוי.

<ג'אבר חמוד: תודה, אדוני.

גדעון סער: רק תגידו לי מי.

מירי רגב: נציג של פורום הרשויות הדרוזיות בוועדה שמינה שר הפנים.

מירי רגב: בבקשה.

<ג'אבר חמוד: גברתי, אמרנו בפני היועץ והצהרנו בזמנו מה שדיברת פה על הקנסות.

<ג'אבר חמוד: אכן, מר ארז, אתה ציינת את המדרג שצריך טיפול, ואני מסכים אתך.

<ג'אבר חמוד: הבעיה המיידית כרגע זה הקנסות, מיליונים, ויש צו הריסה על רב-סרן צה"ל שתפקידו להתעסק עם הריסת מנהרות בעזה, יש כרגע צו הריסה לבית שלו, וזה שמורת הטבע שאתה ציינת, אדוני.

<ג'אבר חמוד: שמורת הטבע שאתה ציינת, ממטעי הזיתים שלנו, ההורים והסבא שלי שתל מטעי זיתים.

<ג'אבר חמוד: הידעת כי מדינת ישראל הפקיעה 65% מהקרקעות של הדרוזים?

<קריאה: יותר.

<קריאה: יותר.

<ג'אבר חמוד: מה שהיום מוגדר כביכול "מינהל" – במירכאות – זה קרקע שלנו.

<ג'אבר חמוד: אתה יודע מה זה תמ"א 35?

<ג'אבר חמוד: מי שעשה את תמ"א 35, עשה גדר הפרדה בלי בטונים.

<ג'אבר חמוד: עכשיו, כדי לעשות תוכנית מפורטת, תמ"א 35, אפילו אסור לתקוע בזנ"ט, וזה עובר מעל הגגות של הבתים שלנו.

<ג'אבר חמוד: האם זה לא מדיניות?

<ג'אבר חמוד: אנחנו ארגנו מערכות קצת יותר מסובכות מרשויות.

<ג'אבר חמוד: יושבים פה תתי-אלופים ראשי רשויות, אדוני, יודעים לארגן ולנהל דברים הרבה יותר מסובכים.

<ג'אבר חמוד: אי אפשר להיתמם ואי אפשר ללכת ולהגיד רשויות.

<ג'אבר חמוד: אנחנו לא עיריות ולא פורום 15.

<ג'אבר חמוד: הכרזה על קרקע פרטית כשמורת טבע – אני גם אמרתי – שמורות הטבע, איפה שצריך באמת להכריז שמורות טבע, עשו צימרים, ואני מזמין אותך לסיור בצפון.

<ג'אבר חמוד: מה שמותר ליהודים אסור לדרוזים.

<ג'אבר חמוד: תחומי השיפוט מעולם לא הורחבו.

<ג'אבר חמוד: אתה יודע שחצי מתחום השיפוט של סאג'ור, הוא שייך למועצה אזורית מרום הגליל?

<ג'אבר חמוד: סליחה, אתה יודע שכלא חרמון, שהוא צמוד לבתים של מג'אר, הוא תחום שיפוט מרום הגליל כדי לשלם ארנונה שם?

<ג'אבר חמוד: מחווה אלון, אזור תעשייה תפן, ועוד ועוד ועוד דברים.

<ג'אבר חמוד: חברים, אני רק אגיד לכם משפט אחד בנושא של תכנון ובנייה.

<ג'אבר חמוד: דובר עם היועץ המשפטי, והיועץ המשפטי אפילו הבין ואפילו אמר לכם – אדוני השר, גם אתה ישבת שם – הוא אמר:

<ג'אבר חמוד: נשמע לי שיש פה רעיון טוב, תשבו עם משרד הפנים, תגבשו איזושהי טיוטה בקשר להקפאת הליכים משפטיים נגד בנייה שקיימת, בתנאים מסוימים, ואנחנו עד עכשיו עוד לא קיבלנו תשובה.

<ג'אבר חמוד: אדוני השר, בקשר לחיבורי חשמל, נכון להיום, אין בית שהוא לא מחובר לחשמל, לא להתבלבל – אין בית שהוא לא מחובר לחשמל, ואל תגידו לא ידענו, אל תגידו לא ידענו.

<ג'אבר חמוד: הנה, אני מצהיר פה, כל הבתים מחוברים לחשמל, אבל החשמל הזה הוא סכנת נפשות.

<ג'אבר חמוד: עכשיו יש פה מאזניים, עכשיו צריך להחליט – להרוג את האנשים במפגעי בטיחות חמורים, או למצוא חלופות יצירתיות ולתת את הגיבוי לגוף שכן מרגישים שרוצה לתת לנו ולעזור לנו.

מירי רגב: תודה רבה.

<ג'אבר חמוד: בזה אני מודה לכם.

<ג'אבר חמוד: אנחנו נמשיך את הנושא של התכנון.

<ג'אבר חמוד: אנחנו בוועדה שאדוני מינה נמשיך ונריץ את כל השלב, גם המפורט וגם התכנון המתארי.

<ג'אבר חמוד: בשתי הסוגיות האלה אנחנו מצפים לפתרונות.

מירי רגב: ג'אבר, תודה.

מירי רגב: חבר הכנסת עמאר ולאחר מכן רפיק חלבי.

חמד עמאר: גברתי היושבת-ראש, השר, סגנית השר, מנכ"ל, ראשי הרשויות שהגיעו מהצפון, יושב-ראש פורום ראשי רשויות.

חמד עמאר: קודם כול, אני רוצה לברך אותך על הקמת ועדת המשנה בוועדת הפנים כי אני עשיתי עבודה כאן ואנחנו עוד לא סיימנו כי יש הרבה עבודה שם, ואני אציג סיכום ביניים של הדברים שאני עשיתי.

חמד עמאר: שנית, אני באמת רוצה להודות לשר.

חמד עמאר: אני בדקתי, גם בתוכניות מתאר יש שינוי מבחינה תקציבית.

חמד עמאר: מה שהצגת, יש לי כבר את הנתון הזה, כמעט עשר שנים לא היה תקצוב לתכנוני מתאר – סכומים מזעריים, לכל רשות 300,000–400,000 שקלים, שלא מזיזים שום דבר.

חמד עמאר: בשנה האחרונה יש שינוי גם בנושא של התקציב וגם בנושא של הוועדה, שאני מאמין שרוצה להביא פתרון.

חמד עמאר: גם לבוא היום ולשבת מול הוועדה, להביא את כל האנשים ולבוא להרצות, לתת פתרון לנושא כואב של החשמל, זה מעיד על כיוון – כיוון חדש במשרד הפנים איך אנחנו פותרים את הבעיה.

חמד עמאר: אני אתן לכם רק סקירה קצרה.

חמד עמאר: אני אספתי נתונים מכל ראשי הרשויות.

חמד עמאר: אנחנו דיברנו על חיבורי חשמל, ונשאלה שאלה אם יש מצב.

חמד עמאר: אני אתן לכם דוגמה, אני אתחיל בירכא.

חמד עמאר: אני אתן דוגמה רק על ירכא ולא אפרט לגבי שאר היישובים.

מירי רגב: אל תרחיב כי אני רוצה לשמוע עוד.

חמד עמאר: לא, אני אתייחס לירכא.

חמד עמאר: ירכא – יש 700 בתים לא מחוברים לרשת החשמל.

חמד עמאר: ב-1996 אושרה תוכנית מתאר אחרונה.

חמד עמאר: כשאושרה ב-96', זה אומר שהופקדה עשר שנים לפני, והוכנה שלוש-ארבע שנים לפני, זה אומר משנות השבעים או שנות השמונים היא כבר הופקדה.

חמד עמאר: אז אנחנו מדברים בימים אלה שבשלבי הפקדה יש תוכנית.

גדעון סער: בשלבי אישור.

גדעון סער: תהליכי אישור.

חמד עמאר: בתהליכי אישור.

חמד עמאר: זה מעיד על הכיוון של משרד הפנים היום אבל זה מעיד מה היה קודם.

גדעון סער: אני אעדכן - אני לא רוצה להפריע - לגבי כל היישובים שנמצאים בתהליכי אישור.

חמד עמאר: יש לי את כל היישובים, כל יישוב ויישוב.

גדעון סער: אבל אני לא יודע אם הוועדה יודעת.

חמד עמאר: אמרתי, אני נתתי דוגמה את ירכא, וזה מעיד על הרבה, דוגמת חורפיש, שב-74' אושרה, כבר הופקדה, אושרה במחוזית – הופקדה למחוזית אני חושב, והופקדה לארצית.

חמד עמאר: יש לי את כל הנתונים של יישוב-יישוב, אני יודע בדיוק מה קורה.

חמד עמאר: אתה התחלת לדבר על הנושא של חוקיות.

חמד עמאר: מבקר המדינה בדוח האחרון שלו, ב-2013, כתב דוח חמור מאוד על נושא תכנון ובנייה, ואני קראתי את כל הפרק של תכנון ובנייה.

חמד עמאר: ואני אומר לך, אני לא רוצה להיכנס לזה, ואם ניכנס לעניין של דוח מבקר המדינה, נדע מי אחראי ומי אשם.

חמד עמאר: ובכל מקום אני אומר, ואמרתי את זה – יש שני דברים שמונעים מאתנו את הקידום של התוכניות המפורטות ותוכניות מתאר.

חמד עמאר: האחד, חוסר ידע בתכנון בקרקע פרטית, חוסר ידע של הוועדות בתכנון בקרקע פרטית.

חמד עמאר: כשאתה בא ואומר, אני מפקיע מקרקע פרטית 40% או 50% בשביל לעשות כביש, אתה מתייחס לזה כאילו זה קרקע של המדינה, ששם אף אחד לא עוצר אותך, אף אחד לא בא ונותן לך צו עצירת עבודה, אף אחד לא מתנגד, כי שם הקרקע של המדינה.

חמד עמאר: חוסר ידע כזה, חוסר פתרון לנושא של קרקע פרטית.

חמד עמאר: הנושא השני זה הקנסות.

חמד עמאר: משתלם כספית לכל הוועדות לא לאשר.

חמד עמאר: הרי המון כסף שם מתגלגל.

חמד עמאר: אנחנו מדברים על 150,000 ו-120,000 שקלים ו-130,000 שקל, לכן גם נושא הקנסות זה משחק תפקיד.

חמד עמאר: ולדברים שהוועדה התחילה לעבוד בהם.

חמד עמאר: בנוסף לדוח מבקר המדינה שקראנו אותו, תמ"א 35.

חמד עמאר: אני אומר לכם, גברתי היושבת-ראש, אדוני השר, תמ"א 35 נעשתה כשפקיד יושב, מהנדס יושב בירושלים, לא הגיע לשום יישוב, שם את גדר ההפרדה מסביב ליישוב.

חמד עמאר: שם את גדר ההפרדה ואמר להם, אתם לא יכולים להתפתח.

חמד עמאר: תמ"א 35, אני אומר לכם ובטוח – מי שעשה את תמ"א 35 ביישובים הדרוזים, לא ביקר באף יישוב, לא בדק שום דבר, בא ושם את העיקול.

<ג'אבר חמוד: צריך לבדוק את המניעים שלו.

חמד עמאר: נקודה נוספת, היה מחסור בתקציב של תוכניות מתאר.

חמד עמאר: זה הולך ונפתר על-ידי השר, שהוא מתקצב.

מירי רגב: רק תגיד את הכותרות והנקודות.

מירי רגב: עשית עבודה רצינית ואנחנו עוד נציג את זה.

חמד עמאר: אני רק אומר את הכותרות.

חמד עמאר: אמרתי לך, אנחנו עוד ניכנס ונציג את זה.

מירי רגב: בבקשה.

חמד עמאר: נקודה נוספת, שהשר גם התייחס אליה.

חמד עמאר: אדוני השר, זו נקודה שגם התייחסת אליה, נקודת תוכניות מפורטות שמופקדות בידי משרד השיכון, שבארבע שנים האחרונות הקצו לנושא הזה 10 מיליון שקלים.

חמד עמאר: ארבע שנים, ל-20 יישובים, 10 מיליון שקלים.

חמד עמאר: אני ישבתי גם עם משרד השיכון.

חמד עמאר: צריך בשביל להשלים את הנושא הזה עוד 25 מיליון שקלים לתוכניות מפורטות.

<קריאה: לא יספיק לך.

חמד עמאר: אני אומר לך, להתחלה, 25 מיליון שקלים.

חמד עמאר: אני אסכם את דברי בנושא של חשמל כי אנחנו בדיון בנושא חשמל.

חמד עמאר: אני השתתפתי כמעט בכל הישיבות בקדנציה הקודמת בנושא חיבורי חשמל.

חמד עמאר: גם במשרד ראש הממשלה הייתי ביותר מישיבה אחת, והגענו לסיכום שם שהשר דיבר, והמשנה ליועץ המשפטי אמר בישיבה האחרונה שיגבש נוהל שייתן פתרון לדרוזים.

חמד עמאר: והנוהל שהלך וגיבש – 200 בתים.

חמד עמאר: ברגע שהוא גיבש את הנוהל הזה של 200 בתים - -

מירי רגב: זה אומר לא לעשות - - -

חמד עמאר: - - הוא בא ואמר לנו, אני תוקע לכם סכין בגב, אני אומר לכם אל תחברו חשמל לבתים הדרוזים.

חמד עמאר: לפני יומיים עשיתי סיור עם ערוץ - - -

מירי רגב: עמאר, אנחנו נפנה בעניין הזה ליועמ"ש.

חמד עמאר: אני מסיים.

חמד עמאר: עשיתי סיור לפני יומיים באחד היישובים הדרוזים.

חמד עמאר: הכבלים שעוברים שם זה מעבר לסכנת חיים.

חמד עמאר: זה מעבר לסכנת חיים.

חמד עמאר: לכן, את הנקודה הזאת חייבים לפתור וללכת לקראת השר.

חמד עמאר: כששר יושב כאן ושר רוצה לפתור את הבעיה, ללכת ולתת לו את הפתרון, ונהלים, שלפני שנתיים היינו צריכים לתת שייתנו את הפתרון, שיבואו בימים הקרובים ויתנו את הפתרון לחיבורי חשמל.

חמד עמאר: תודה.

מירי רגב: עמאר, תודה רבה לך, ובהזדמנות הזאת אני גם מודה לך על כל העבודה שעשית עד עכשיו בוועדת המשנה, ואתה תציג את זה בצורה מסודרת.

חמד עמאר: אנחנו עדיין לא סיימנו ואנחנו נמשיך.

מירי רגב: רפיק חלבי ולאחר מכן חבר הכנסת חנא.

<רפיק חלבי: אני אתחיל מדוגמה אישית.

<רפיק חלבי: יש בדלית אל כרמל היום 75% מעוכבי או מסורבי היתרים.

<רפיק חלבי: 75%.

<קריאה: מהבתים.

<רפיק חלבי: מהבתים.

<רפיק חלבי: ושיהיה ברור, זה גורר אחריו תוכניות פיתוח של ביוב.

<רפיק חלבי: קרוב ל-80% מהבתים, קצת פחות, הם לא מבוייבים.

<רפיק חלבי: וצריך להבין דבר אחד, שכל הבתים האלה, כפי שאמר ג'אבר לפני כן, כל הבתים האלה מחוברים לחשמל בצורה פירטית, עם סכנת נפשות, עם כבלים למעלה ולמטה, בתוך חביות, בתוך השדות.

<רפיק חלבי: ומה שאמר וגיה כיוף, חברי מעוספיה, כבר מתו, נפטרו מחנק, מגנרטור, משפחה שלמה, ואנשים אחרים נפגעו.

<רפיק חלבי: צריך להבין שיש כאן צורך אזרחי, אנושי, בכלל עזבו משפטי.

<רפיק חלבי: הרי המדינה הזאת הכשירה כל כך הרבה שרצים, לא רוצה להגיד איפה וכמה, אז בדיוק בבעיה הזאת – שאנחנו לא אשמים בה – תוקעים אותנו?

מירי רגב: רפיק, מאה אחוז.

<רפיק חלבי: זה לגבי החשמל.

<רפיק חלבי: עכשיו ניגש לעניין של התכנון.

<רפיק חלבי: המדינה הזאת, יש בה משרדי ממשלה שעובדים אחד נגד השני, אתן לך דוגמה.

<רפיק חלבי: הפקיעו אדמות למען כביש 6 וקו הגז במנסורה, בעמק יזרעאל.

<רפיק חלבי: הם נתנו לבעלי הקרקעות אדמות – אדמות מדינה ואדמות מינהל – בתוך תחום השיפוט שלנו, בלי להתייעץ אתנו, וכך הם בעצם פגעו לנו בשצ"פים.

<רפיק חלבי: ואנחנו מתכננים עם משלב, מנסים לתכנן, בונים תוכניות, מהצד השני בא גוף אחר ותוקע את זה.

מירי רגב: מי תוקע?

<רפיק חלבי: המינהל.

<רפיק חלבי: ואני עכשיו אומר לחברי הוועדה, שיבינו דבר אחד.

<רפיק חלבי: אצלנו 90%–95% מהאדמות הן אדמות פרטיות, זה לא אדמות מדינה.

<רפיק חלבי: אני לא יקנעם שיכול לפתוח שם 20 מטר רוחב כביש ועשרות בתי-ספר ועשרות פארקים.

<רפיק חלבי: אנשי דלית אל כרמל הולכים ולוקחים את הילדים שלהם לשחק במתקני המשחקים של יקנעם ושל נשר.

מירי רגב: מאה אחוז.

<רפיק חלבי: רק משפט אחד, מירי.

<רפיק חלבי: פשוט יצרו כאן שתי מדינות, אני אומר לך את זה, מדינה אחת מתוקנת, מסודרת, מתוקצבת, ו-slums, ובאו ותקעו לנו שם את הפארקים, ואתה לא יכול לזוז, לא ימינה ולא שמאלה.

<רפיק חלבי: הכול פארקים.

<רפיק חלבי: תודה רבה.

מירי רגב: תודה רבה.

מירי רגב: חבר הכנסת חנא, בבקשה, ולאחר מכן יושב-ראש השלטון המקומי, ביבס.

חנא סוייד: גברתי, גם לי יש הערות על האבולוציה של הדיון הזה וההפרדה, אבל כפי שנאמר, פתרון ליישובים הדרוזים הוא פתרון רצוי, וכמה שיותר מהר יותר טוב, וממנו, כי אז יש מודל לגזור לכל היישובים האחרים שסובלים מאותה בעיה.

מירי רגב: אבל ברגע שהשר יחליט על הנוהל, הנוהל הזה יהיה תקף גם למגזר הערבי בכלל.

חנא סוייד: בהחלט.

חנא סוייד: אני טוען שהבעיה נוצרה בגלל וקום תכנוני, בגלל עצלנות תכנונית של ועדות התכנון והבנייה, שהן אמורות ליזום תכנון.

חנא סוייד: יושב כאן ראש מועצה מקומית מג'אר, 25,000 תושבים, הוא שייך לוועדת תכנון שאין לו בה כל אמירה, הוא לא יכול ליזום שום דבר.

חנא סוייד: ולכן, הוועדות המקומיות, שממונות על-ידי משרד הפנים, לא פעלו ולא הכינו תוכניות, אז איפה ילכו התושבים, אדוני המשנה ליועץ המשפטי לממשלה?

חנא סוייד: מה יעשו?

חנא סוייד: לכן נוצרה הבעיה.

חנא סוייד: גברתי, זה בסיס הבעיה, זו הסיבה של הבעיה.

חנא סוייד: פתרונות – יש שני פתרונות, גברתי, שאנחנו דיברנו ואני מאוד מברך אותך על שדחפת את זה - -

מירי רגב: נכון.

מירי רגב: חד וחלק.

חנא סוייד: - - ועל שהשר מקדם את העניין הזה.

חנא סוייד: פתרון אחד זה בחוק.

חנא סוייד: אל תתחיל להגיד לי, זה סעיף חריג וזה סעיף לא חריג.

חנא סוייד: זה סעיף בחוק.

חנא סוייד: זה חוקק, בטח הכנסת שדנה בחוק הזה ובסעיף 157א(ח)(1), היא ידעה על מה היא מדברת, ולכן זה חלק מהחוק, שלשר יש סמכות והוא מנצל את הסמכות שלו.

חנא סוייד: למה אתה צריך לתקוע אותו, אני לא מבין.

<ארז קמיניץ: האמירה הזאת של לתקוע, לתקוע, אני מזכיר שזה נעשה בשיתוף פעולה.

חנא סוייד: אני רוצה להזכיר לך שאנחנו ישבנו כאן - אתה משם ואני מכאן – בחוק חוות בודדים בנגב, ואתה שם מחלת על כל העבירות שהיו, והיו עבירות למכביר שם.

חנא סוייד: מחלת עליהן.

<ארז קמיניץ: תראה בפרוטוקול, אני לא בטוח שזה - - -

חנא סוייד: אני בטוח במאה אחוז, ואתה יודע.

<ארז קמיניץ: אני יכול להראות לך.

מירי רגב: אדוני, על חנא בעניין הזה דווקא אני סומכת.

<ארז קמיניץ: אני יודע מה אני אמרתי בחוות בודדים.

<ארז קמיניץ: תאמיני לי שאני יודע.

מירי רגב: בעניין הזה בתחום התכנון והבנייה והאמירות שהוא אומר בעניין הזה, בעניין הזה אני סומכת עליו.

<ארז קמיניץ: מה אני אמרתי בחוות בודדים אני יודע.

מירי רגב: מה אתה אמרת אני לא יודעת, אבל מה הוא אומר אני יודעת.

חנא סוייד: הפתרון השני – אם זה לא טוב, אם אתם רוצים למנוע מהשר, שגילה אמיצות והוא רוצה באמת לקדם את העניין הזה, אם אתם לא רוצים, אז אנחנו, יש לנו הצעת חקיקה, גברתי היושבת-ראש, שאנחנו דיברנו עליה, שאומרת - - -

מירי רגב: אז מה אתה חושב, הם יפילו אותה בוועדת שרים לחקיקה.

גדעון סער: למה?

חנא סוייד: למה?

חנא סוייד: לא, אני לא בטוח, אבל אנחנו צריכים לנסות, לא?

חנא סוייד: אנחנו צריכים לנסות.

חמד עמאר: כבר ניסינו, ניסינו.

מירי רגב: תראה, אני אתן להם שבועיים זמן לסגור, כמו שהשר אמר, ותכף נגיד מה השר אומר.

חמד עמאר: אני הולך על ההצעה של השר.

מירי רגב: והוועדה כמובן מצטטת, וגם אני אסכם בסיכום את מה שהשר ביקש, תיכף אני אסכם את זה.

גדעון סער: אני גם חבר בוועדת שרים לחקיקה.

מירי רגב: אם הם לא יביאו את זה אנחנו נביא את הצעת החוק כהצעת חוק של כל חברי ועדת הפנים, ומי שירצה להצטרף גם יצטרף.

חנא סוייד: נכון.

חנא סוייד: גברתי, גם לגבי תכנון מפורט ותכנון כוללני.

חנא סוייד: אני מכיר הרבה שכונות ביישובים הדרוזיים הערביים והיישובים בכלל, שיש תוכניות מפורטות שהופקדו, כלומר הפתרון התכנוני גובש והוועדה המחוזית מסכימה עליו, ומאות בתים שם לא מחוברים לחשמל.

חנא סוייד: לפחות הבתים האלה, וזו הצעת חוק שאני הגשתי מזמן, בעצם הפתרון התכנוני כבר גובש ואפשר להסכים עליו, אבל הוא תקוע, שום דבר לא נעשה.

חנא סוייד: שום דבר לא נעשה.

חנא סוייד: ולכן, אני חושב שצריך החלטה פוליטית, צריך החלטה אמיצה לקדם את הדברים האלה כי יש נזק ניכר שנגרם לרשויות, שנגרם לחברת חשמל, שנגרם לאוכלוסייה, נגרם לכל השחקנים כאן, ולכן אני חושב שזה הזמן המתאים והנכון לאפשר ליוזמה הזו, לשימוש בסמכות החוקית - -

מירי רגב: של השר.

חנא סוייד: - - שהחוק מאפשר לשר, בעצם לקדם ולהתקדם.

מירי רגב: תודה רבה.

חנא סוייד: ו-200 בתים, אני אומר לך, למה יותר מ-200 בתים?

חנא סוייד: אתה מצייר את העניין כבעיה, אתה רוצה רק בעיה גדולה לפתור?

חנא סוייד: אולי תפתור בעיות קטנות?

חנא סוייד: אולי 20 בתים?

מירי רגב: הבעיות הגדולות מתחילות מהבעיות הקטנות.

מירי רגב: ביבס, קצר בבקשה, ולאחר מכן חסבאני.

מירי רגב: לאחר מכן חבר הכנסת איציק שמולי.

<חיים ביבס: אני חושב שאחרי הרבה זמן הגיע זמן שיתקיים דיון אמיתי ומהותי בנושא שהוא כל כך חשוב, הליכי התכנון ביישובים הדרוזים ובכלל במגזר.

<חיים ביבס: צריך לזכור, ואני נותן דווקא דוגמה מהמגזר היהודי.

<חיים ביבס: צריך לזכור שאצלנו, כאשר יש לך ועדה, עם אנשי מקצוע, עם תקציבים, עם כל מה שצריך, עדיין כדי להכשיר עבירת בנייה זה לוקח שנים על גבי שנים בתוך המערכות הקיימות.

<חיים ביבס: כאשר באים למי שבמשך שנים הפקירו אותם - בתוכניות מתאר, בהרבה דברים – צריך ללכת לטיפול, ואני מסכים לחלוטין עם השר, צריך להיכנס לזה, מה שנקרא לקבל פה החלטה אמיצה.

<חיים ביבס: אנחנו כשלטון מקומי נעמוד מאחורי ההמלצה הזאת.

<חיים ביבס: יותר מזה, הקמתי לפני חודש ומשהו מחלקה לתכנון ובנייה שתכליתה תהיה להיות לצד משרד הפנים, לסייע ולעזור, כי בהרבה רשויות כולם מדברים, שוכחים רק דבר אחד.

<חיים ביבס: רוב הרשויות פה, אין להם יועץ משפטי, בקושי מהנדס, אין להם מתכנן, אין להם שום דבר, וכולם מצפים מהם שהם, כמו מודיעין, הרצלייה, תל-אביב או כל אחד אחר, יגישו תוכניות.

<חיים ביבס: הגיע הזמן שתתעוררו, הגיע הזמן שהטיפול בעניין הזה לא יהיה רק בעיניים משפטיות אלא יהיה בעיניים ציבוריות, לקחת את העסק ולהוביל אותו כדי לפתור את הבעיה.

<חיים ביבס: ואני בכלל חושב שהמועד צריך להיות המועד שבו ברגע שהשר מחליט על התוכנית, זה המועד שעד אליו צריך להכשיר את הדברים, לקחת ולייצר עבור אנשים, שמה לעשות, גם במגזר הערבי ובמגזר הדרוזי בכלל יש מצוקות דיור ויש רצון להתרחבות, ובעיות הדיור לא קיימות רק במגזר אצלנו וצדק חברתי לא קיים רק אצלנו, וצריך בסופו של דבר לפתור את הבעיה המרכזית כי בחלק מהמקומות - אני מציע לכם גם להסתובב ברשויות, שר הפנים ואני היינו ביחד – חלק מהמקומות, גבול הבתים הוא גבול תוכנית המתאר, הם לא יכולים לגדול.

<חיים ביבס: גם אם יש גידול טבעי הם לא מסוגלים אפילו להוסיף יחידות, ולמה?

<חיים ביבס: כי בסוף כולם מסבכים את זה.

<חיים ביבס: שולחים את הכול ליועצים משפטיים, ואז כולנו עומדים מחכים, ואנחנו ממתינים הרבה זמן.

מירי רגב: תודה רבה.

<חיים ביבס: ואני מציע פה לעבוד כולם בשיתוף פעולה - -

מירי רגב: לא ידעת שאנחנו עובדים בשביל יועצים משפטיים?

<חיים ביבס: - - לא לירות אחד נגד השני – תאמין לי, תקשיב, זה טוב.

<ארז קמיניץ: אני מקשיב.

<ארז קמיניץ: בסוף תמיד מגיעים לזה שאנחנו אשמים.

<חיים ביבס: אף אחד לא אומר מי אשם, רק אומרים דבר אחד.

<חיים ביבס: רבותי, תבואו כדי לפתור את הבעיה כי בסוף תבין שדין המגזר – בין אם זה דרוזים, בין אם זה המגזר בכלל – כדין מה שנקרא אחרים, זה לא אותו דבר.

<חיים ביבס: צריך לפתור את הבעיה כדי ליישר קו, ואז תאכוף עליהם את מה שאנחנו אוכפים על כולם.

מירי רגב: ביבס, תודה רבה.

מירי רגב: חסבאני, בבקשה, ממש קצר כי יש עוד כמה ראשי מועצות שנרשמו, וחברי כנסת.

<מעדא חסבאני: אני רואה חובה – כאחד שמלווה את התהליך הזה כמה חודשים – להגיד מילה טובה באמת לשר, יישר כוח, ולרוח המנשבת ממשרדו יחד עם האנשים שלו.

<מעדא חסבאני: אני מרגיש שיש אוזן קשבת לוועדה וגם לחבר הכנסת עמאר.

<מעדא חסבאני: אני רוצה להגיד – כרגע, בלי להיכנס לכדרור שאנחנו כבר חווים אותו יחד עם היועצים המשפטיים למיניהם - שהנזק החברתי לחוסן של בני העדה הדרוזית הוא נזק אדיר, אדיר.

<מעדא חסבאני: כנראה בסופו של דבר, ובקרוב, אנחנו נפסיק לדבר על בעיית הדיור ובעיית המתאר, אנחנו נתחיל להתעסק עם בעיה הרבה יותר משמעותית, שאנחנו מאבדים את החוסן החברתי שלנו.

<מעדא חסבאני: אנחנו רואים שזוגות לא מתחתנים, אנחנו רואים זוגות מתפרקים, גירושים, אנחנו רואים תופעות שמצביעות על דבר אחד ויחיד, זה פגיעה בחוסן החברתי שלנו.

<מעדא חסבאני: אז אי אפשר, חברים, להמשיך בכיוון הזה, בדרך הזאת.

<מעדא חסבאני: צריך לשים גבול לסאגה הזאת, לבוא לקראת ולתת באמת פתרונות מעשיים, פרקטיים.

<מעדא חסבאני: אנחנו כבר כמעט כל שבועיים אצלך, אז הגיע הזמן באמת לשים קץ ולתת פתרונות.

מירי רגב: חסבאני, אתם באים לפה אבל אנחנו גם באים אליכם.

<מעדא חסבאני: נקודה שנייה, הכסף שמוקצה לטובת התכנון – גם שלי יאושר עכשיו, תוכנית המתאר תאושר – יש לי 15 מתחמים, כל מתחם 400,000 שקלים, מתוכם יש לי סדר גודל של מיליון שקלים.

<מעדא חסבאני: אני אומר, בעוד עשר שנים בערך אני אגמור את המתחם ה-15 בקצב הזה, זה אומר שהבעיה לא תיפתר.

<מעדא חסבאני: צריך לבוא ולתת איזשהו push, לבוא לתת מענה על מנת לסגור את הפערים.

<מעדא חסבאני: יש פה פערים גדולים מאוד.

מירי רגב: חסבאני, תודה רבה.

מירי רגב: חבר הכנסת איציק שמולי ולאחר מכן ראש מועצת עוספיה.

איציק שמולי: תודה רבה, גברתי היושבת-ראש.

איציק שמולי: זה לא הדיון הראשון, אז באמת - - -

<רפיק חלבי: חשוב לשמוע גם את משלב, את הממונה על המחוז.

מירי רגב: חשוב לשמוע הרבה אנשים.

<רפיק חלבי: לא, אבל הוא חשוב באופן מיוחד.

מירי רגב: לפני סיום הדיון משלב ידבר.

איציק שמולי: רפיק, אני עלול להיפגע.

<רפיק חלבי: אתה פוליטיקאי, יכול להיפגע.

מירי רגב: זה על חשבון הזמן שלך, קדימה.

איציק שמולי: אני רוצה להגיד מילה טובה גם לשר, שבאמת נכנס לעניין הזה במלוא הנחישות, וזה לא דבר שהוא מובן מאליו.

איציק שמולי: אחד הדברים הראשונים שאני עשיתי כשנכנסתי לכנסת זה להקים יחד עם חברי חמד את השדולה למען האוכלוסייה הדרוזית.

איציק שמולי: אני חושב שאחד המשפטים הראשונים שאמרנו שם, שאנחנו מפסיקים לדבר על אותה ברית דמים, אנחנו מתחילים לדבר על אותה ברית חיים.

איציק שמולי: וכשאנחנו מדברים על עניינים של תכנון ובנייה, מצוקות שאתם ראשי הרשויות מציגים כאן בוועדות הכנסת פעם אחרי פעם, גם במגזר הדרוזי וגם במגזר הערבי – פעם זה נוגע למים, פעם זה נוגע בחשמל, פעם זה נוגע לדיור – ותמיד, כמעט תמיד, חוץ מדיוני ועדת הפנים, זה מסתיים בהצהרות שמאחוריהן אין שום דבר.

איציק שמולי: אני חושב שכאן יש בעיה מאוד מאוד חמורה, אקוטית, שצריכים לתת לה גם פתרונות אופרטיביים.

איציק שמולי: ארז, אני רוצה להגיד לך רק דבר אחד.

איציק שמולי: אני מרבה להשתתף גם בדיונים על הוותמ"לים, ולשבת פה בדיון כזה ולהגיד – תוכניות מפורטות זה לא אנחנו, זה לא הממשלה, כשבדיון על הוותמ"לים אתה מדבר אתי כבר בסעיפים בחוק שאתה מעוניין - במקרים מסוימים כן, רק במקרים מסוימים – לדבר אתי גם על סמכויות רישוי שאתה לוקח מהרשויות המקומיות, אז מה שאני מבקש ממך כנציג ממשלה, ואתה מגדיר את עצמך כגורם מקצועי, לא כקובע מדיניות, זה לתת את אותו היחס ואת אותה הגישה גם כשאנחנו מדברים על ותמ"לים בתוכניות דיור במגזר היהודי ל-500 יחידות דיור ומעלה, וגם כשאתה בא לדבר פה עם היישובים הדרוזים, ללא משוא פנים ובאופן שוויוני שעליו אתה מדבר פעם אחר פעם.

<קריאה: כל הכבוד.

מירי רגב: איציק, תודה רבה לך.

מירי רגב: ראש מועצת עוספיה, ולאחר מכן באסל.

<וגיה כיוף: טלגרפית.

<וגיה כיוף: אני חושב שדבר אחד שנעשה בנושא התכנון זה ההברקה של השר של הוועדה.

<וגיה כיוף: תודה רבה.

<וגיה כיוף: אבל שההמלצות יהיו כמה שיותר מהר, הן יפתרו הרבה בעיות.

<וגיה כיוף: גם מירי, על הישיבה.

<וגיה כיוף: תמיד אני אומר, חוסר תכנון זה תכנון.

<וגיה כיוף: איפה הייתם 50 שנה?

<וגיה כיוף: אני מסתכל לכם בעיניים – 50 שנה איפה הייתם?

<וגיה כיוף: איפה הייתם, למה לא תכננתם?

<וגיה כיוף: כי תכננתם אותנו כעבריינים עתידיים, אנשים פורעי חוק, זה מה שתכננתם.

<וגיה כיוף: זה מה שרציתם שיראו אותנו, אבל אני רוצה להגיד לכם – זה לא אנחנו.

<וגיה כיוף: אנחנו בסך הכול באים, ראשי רשויות שרוצים לעבוד ולעשות ולתכנן יחד עם הממונה על המחוז משלב.

<וגיה כיוף: אבל דבר אני רוצה להגיד, אומרים – תוכניות מתאר, ולך אדוני השר אני אומר.

<וגיה כיוף: תוכנית מתאר לא נותנת היתר.

<וגיה כיוף: מה שנותן היתר זה תוכנית מפורטת.

מירי רגב: חד וחלק.

מירי רגב: חד וחלק.

<וגיה כיוף: איפה הכסף לתוכניות מפורטות?

<וגיה כיוף: זה מה שצריך לעשות.

<וגיה כיוף: צריך להקצות כסף לתוכניות מפורטות.

<וגיה כיוף: המפורטות הן שנותנות את ההיתרים.

<וגיה כיוף: 6,800 בתים בלי היתרים בעוספיה ודליה.

<וגיה כיוף: רק המפורטות, ואין כסף.

<וגיה כיוף: ואם יש כסף, קשה לתאר שהכסף יגיע למועצות, אלה הבעיות שלנו.

חמד עמאר: יש כסף ואנחנו לא מצליחים - - -

<קריאות: - - -

גדעון סער: תוכניות מפורטות, לצערי, התקציב לא אצלי.

גדעון סער: היה אצלי, היה זז, אבל יכול להיות שיהיה בזה שינוי.

<רפיק חלבי: גדעון, זה באוצר תקוע.

גדעון סער: אני יודע.

גדעון סער: אני יודע.

גדעון סער: - - -

גדעון סער: זה צריך להיות במינהל תכנון.

מירי רגב: אני לא מבינה, אתם לא תומכים ביש עתיד?

מירי רגב: מה, אי אפשר להשפיע על יאיר לפיד?

גדעון סער: לא, זה צריך להיות במינהל תכנון.

מירי רגב: טוב, אנחנו נטפל בזה.

גדעון סער: אני אתן דוגמה.

גדעון סער: זה כמו בינוי של מעונות ובינוי של גני ילדים.

גדעון סער: אם מעונות הילדים היו במשרד החינוך היו בונים בקצב שבונים גני ילדים.

גדעון סער: שמו את זה במשרד הכלכלה, זה במקום הלא נכון, זה לא זז, ואותו דבר בעניין הזה.

<וגיה כיוף: אדוני השר, משפט אחרון.

<וגיה כיוף: אני רוצה לדבר לרגש שלכם.

<וגיה כיוף: ב-2010 האחיין שלי – בחג, בחג – אחיין שלי, אשתו והבת שלו הקטנה מתו כתוצאה מגנרטור.

<וגיה כיוף: היום יש לי 200 גנרטורים בעוספיה.

<וגיה כיוף: מה תעשו?

<וגיה כיוף: מישהו יש לו שיקול דעת?

<וגיה כיוף: למה שמים שרים?

<וגיה כיוף: שמים שרים ומנכ"לים ואנשים, שיהיה להם שיקול דעת, שיקול דעת לקבוע.

<וגיה כיוף: כמה אתם רוצים שימותו עוד?

<וגיה כיוף: באמת, אני לא מבין.

מירי רגב: תודה רבה, וצר לנו לשמוע על האירוע הכואב, הקשה הזה.

מירי רגב: כפר קמא, בבקשה, דקה.

<נאבסו זכריא: כבוד השר, כל הסיפור של התכנון, אם אנחנו ניקח אותו כפרויקט, מה שכולם אמרו – כל הכספים שצריך וחסר, בשיטה הסטנדרטית הרגילה אם צריך לעבור את כל התחנות, מדורי הגיהנום בתוכניות המתאר, עוד עשר שנים הבעיה הזאת של התכנון לא תיפתר.

<נאבסו זכריא: חייבים למצוא פתרון יצירתי, והפתרון היצירתי, כשממשלת ישראל רוצה, היא יודעת לעשות.

<נאבסו זכריא: אני לא רוצה לחזור לשנות השמונים, שהגיעה העלייה הגדולה מרוסיה, איך פתרו את הבעיות, ופתרו בעיות.

<נאבסו זכריא: ואם לא נתמקד נקודתית בכל יישוב – כמו דליה, כמו עוספיה, כמו כל מקום כזה שיש בו בעיות אקוטיות, ולא נפעיל את הדבר הזה שאני מדבר עליו – ואתם יודעים איך עושים את זה - -

מירי רגב: זכריא, תודה.

<נאבסו זכריא: - - וכל מוסדות התכנון במדינת ישראל מומחים לדברים האלה.

מירי רגב: זכריא, תודה רבה לך ובהצלחה לך בתפקידך החדש.

<נאבסו זכריא: תודה.

מירי רגב: חבר הכנסת באסל גטאס, בבקשה.

באסל גטאס: אני רוצה להתאפק ולמנוע מעצמי לטפל בעניין הזה ולהזכיר את הפן הפוליטי שלו ואת הקשירה של החובות עם הזכויות, וכו', ולהתמקד בעניין של פתרון הבעיה - -

מירי רגב: חבל, הפתיח שלך מיותר כי אתה מאלץ אותנו להגיד שמי שנותן יותר מקבל יותר.

באסל גטאס: - - אני אעשה את זה בחוץ – אני אומר, אני מתאפק.

מירי רגב: אז בוא לא ניכנס לעניין הזה.

באסל גטאס: כי את העברת גם משפט פוליטיקה ביש עתיד ולא יש עתיד.

באסל גטאס: אני אומר מהנתונים של העבר, שבחוק שחל, בהוראת השעה שהוארכה משנת 98' עד 2007, חוברו יותר מ-9,000 בתים, שכולם נבדקו – בכל המגזר הערבי, לא במגזר הדרוזי ספציפית – בכל המגזר הערבי חוברו 9,000 בתים שכולם עמדו בתנאים.

באסל גטאס: זה לא שהלכו וחיברו מבית לבית, תנאים שהיו מפורטים בהוראת השעה.

באסל גטאס: לא ראינו שמשהו קרה במדינת ישראל בחיבור הבתים, לא נפל משהו מהשמים, לא הייתה קריסת מערכות כתוצאה מחיבור חשמל של אותם 9,000 בתים, ואני חושב, גברתי, שצריכים לשים דד ליין – או שהסידור המשפטי החדש בדמות אותו סעיף יעבוד ויימצא פתרון תוך פרק זמן שהוועדה תחליט, ואם לא אז צריך לחזור לאותו מתווה חקיקתי של הוראת שעה.

מירי רגב: מאה אחוז.

באסל גטאס: בעניין של שמורות הטבע – משהו מקצועי – בשלושה כפרים, דווקא דרוזים כולם, בית ג'אן מצד אחד, ודליה ועוספיה, יש מגבלה רצינית שאני בתור איש סביבה מכבד אותה ואני מעלה אותה, אני חושב שצריך לטפל, זה עניין של שמורות טבע.

<ג'אבר חמוד: שומרים עלינו.

באסל גטאס: אבל, את זה הבאתי מזמן של זבוד בבית ג'אן מלפני 20 שנה לרשויות החוק.

מירי רגב: באסל, השר צריך ללכת ואנחנו צריכים לשמוע את תשובתו.

באסל גטאס: יש מה שנקרא בעולם, ביונסק"ו, שמורה ביוספרית, שמורה שאפשר להכריז עליה כשמורה ביוספרית, ובתוכה אפשר לקיים חיים נורמליים, בתנאים מסוימים אולי פחות אינטנסיביים מאשר אתה מקיים עיר, אבל פתרון של שמורה ביוספרית.

באסל גטאס: אם מוסדות התכנון ואלה שקובעים מדיניות באמת רוצים לפתור, זה מסלול.

באסל גטאס: אפשר לפנות ליונסק"ו, יונסק"ו מכריזה.

באסל גטאס: אני חושב שהכרמל כבר מוכרז כשמורה ביוספרית, ואז אפשר לקיים חיים.

מירי רגב: באסל, תודה רבה.

מירי רגב: רציתי כמעט להגיד האלוף במיל.

מירי רגב: משלב.

מירי רגב: אז האלוף במיל.

מירי רגב: משלב, בבקשה.

<יוסף משלב: תודה.

<יוסף משלב: אנחנו פועלים באמת במסגרת המדיניות של השר.

<יוסף משלב: אני מרגיש שלא מבינים את גודל הבעיה.

מירי רגב: מי לא מבין?

עיסאווי פריג': היועץ המשפטי.

מירי רגב: רגע, תן לי להבין.

<יוסף משלב: לא אמרתי, אני אומר שלא מבינים את גודל הבעיה.

<יוסף משלב: גודל הבעיה הוא המצב הכללי והכלכלי של הרשויות.

<יוסף משלב: הרשויות האלה קורסות – או כולן או רובן או חלקן חוו את החוויה הזאת של תוכנית הבראה – ובבואנו לדבר על מימון תוכניות מפורטות, יש לי שתי רשויות פה – לשמחתי שיש רק שתיים, אבל עבודה לארבע.

<יוסף משלב: שתי הרשויות האלה תחת התראת ניתוק מים, הטלפונים מגיעים אלי.

<יוסף משלב: כשראש רשות כזה, מגיע אליו ניתוק מים, הוא יתן כסף לתכנון?

<יוסף משלב: עם כל הכבוד, לא יתן כסף לתכנון, יתן למשכורות, יתן למים ואחר כך מה שנשאר, ולכן הבעיות האמיתיות צריכות להיפתר בתוכנית בהחלטת ממשלה.

<יוסף משלב: השר קיבל את הרעיון, מגבשים את המתווה, והמנכ"ל הוא גם כן צוות לעניין הזה, לפתור את הבעיות האלה בכמה תוכניות בנושא התכנון.

<ג'אבר חמוד: איזה טיוטה של החלטת ממשלה?

<ג'אבר חמוד: סליחה, הפורום לא מודע למה שאתה אומר עכשיו.

<יוסף משלב: אני אומר שהדרך לפתור את זה היא במספר תוכניות בהחלטת ממשלה, שיקצו, ותהיה על זה בקרה לניצול הכסף.

<יוסף משלב: לגבי הנושא של התכנון, בדליה ועוספיה עשינו סקר – 8,500 בתים, רק ל-2,500 יש היתרים.

<יוסף משלב: יש עוד 4,000 ש"נופלים" במרחבי תכנון, בתוכניות שאפשר לתת להן היתר, סיבות שונות.

<יוסף משלב: אנחנו מקדמים כרגע תוכנית.

מירי רגב: למה הם לא מגישים בקשה להיתר בעצם?

מירי רגב: זה נכון מה שהיועץ המשפטי אומר כאן, שבעצם הם לא מגישים בקשה להיתר כי הם לא רוצים לשלם את הכסף?

<ארז קמיניץ: אמרתי שיש גם כאלה.

מירי רגב: אני שואלת, למה לא מגישים.

<יוסף משלב: אני אהיה קצר ואני אתן תשובה לשאלה בסוף.

<יוסף משלב: מתוך הארסנל הזה, אמרתי קודם, יש רק 2,500 שיש להם.

<יוסף משלב: היעדר תכנון, היעדר תוכניות מפורטות, זה עולה כסף.

<יוסף משלב: מישהו צריך לתת תקציב קודם כול, לתקצב את זה, ולא היה מענה.

<יוסף משלב: השינוי בישיבה הזאת, שהבעיות של התקציב נפתרו, חבר הכנסת חמד עמאר נתן את ה-8 מיליון החסרים, ואין לנו בעיה של תקציב.

<יוסף משלב: כתוצאה מהמהלך הזה אנחנו נכנסנו באמת למכבש הזה.

<יוסף משלב: לא היה ניתן להיכנס למהלך כי הייתה בועה.

<יוסף משלב: הייתה בועה, אין כסף לתכנון, ראשי הרשויות עסוקים בדחוף.

<יוסף משלב: אנשים, מה יעשה בן-אדם, לא שירת במדינה, והוא רוצה להתחתן?

<יוסף משלב: מה יעשה?

<יוסף משלב: יבנה במקרה הטוב – אני לא מצדיק עבירות בנייה – אבל מה יעשה בן-אדם, הוא רוצה להתחתן?

<יוסף משלב: אז הוא יבנה על האדמה שלו.

<יוסף משלב: אם יעשה טוב אז הוא יבנה את זה ממש ליד האבא.

<יוסף משלב: אין הרבה עבריינים, אני חייב להגיד לכם, אין הרבה עבריינים.

<יוסף משלב: אני מכיר את התכנון ואני מסייר כל יום, אני גם ראש הוועדה.

<יוסף משלב: יש עבירות בנייה, ואני מגיב עליהן בחומרה ואני גם אישית נמצא במצב לא קל, כבוד השר.

<יוסף משלב: זה שהיה לפניי לא קיבל את התפקיד, הוא גר בעוספיה, כי הוא לא רצה להגיע למצב שהגעתי אליו, שאני אחתום על צו הריסה.

<יוסף משלב: וחתמתי, והשייח'ים החרימו את החתונה של הבן שבוע שעבר.

<יוסף משלב: אנחנו לא עובדים בחלל ריק.

<יוסף משלב: יש פה מדיניות אכיפה, יש אכיפה קפדנית, אבל לאזרח מגיעה הגנה מן הצדק.

מירי רגב: נכון.

מירי רגב: חד וחלק.

<יוסף משלב: מה זה מעניין אותו שלא היה תכנון?

<יוסף משלב: הוא רוצה לבנות.

מירי רגב: אבל מה עם ה-4,000 שיכולים לבקש היתר, למה הם לא מבקשים?

<יוסף משלב: אין אחד שיכול לבקש היתר, ואני יכול לתת לו היתר, אז מה, יבקש היתר, ישלם את האגרה ואני לא יכול לתת לו היתר?

מירי רגב: למה אתה לא יכול?

<יוסף משלב: כי הוא חרג מזכויות הבנייה - - -

חנא סוייד: כי אין תכנון מפורט.

חנא סוייד: לא, התשובה היא כי אין תכנון מפורט.

חנא סוייד: הוא לא יכול.

מירי רגב: אבל את זה אפשר להכשיר.

<קריאות: - - -

<תומר רוזנר: בכל מקום יש.

<ארז קמיניץ: תגידו את המספרים הנכונים - - -

מירי רגב: אם הוא לא חרג, הוא יכול לשלם את מה שצריך לשלם, ואתה כן יכול לתת לו היתר.

מירי רגב: בעצם, אתם לא נותנים לו היתר, למה?

<תומר רוזנר: כי הוא לא מבקש.

מירי רגב: כי הוא לא מבקש?

מירי רגב: למה אתם לא נותנים לו היתרים?

<יוסף משלב: אתם שואלים ומקבלים את התשובות על-ידי עצמכם.

מירי רגב: שואלים, שואלים, רק שואלים.

<יוסף משלב: אמרתי.

<יוסף משלב: 4,000 אנשים יכולים להגיש בקשה.

<יוסף משלב: אני כוועדה לא יכול לתת לו היתר.

חנא סוייד: נכון.

חנא סוייד: זהו.

מירי רגב: למה?

<יוסף משלב: כי הוא חורג מזכויות הבנייה.

חנא סוייד: כי התוכנית לא מאושרת.

<יוסף משלב: התוכנית מאושרת.

חנא סוייד: התוכנית לא מאושרת.

מירי רגב: התוכנית מאושרת.

חנא סוייד: לא מאושרת.

חנא סוייד: לא.

מירי רגב: התוכנית מאושרת, למה אתה לא נותן לו היתר?

חנא סוייד: התוכנית לא מאושרת.

רינה פרנקל: היא מאושרת, ויש חריגה.

מירי רגב: כשהתוכנית מאושרת למה אתה לא נותן לו היתר?

<יוסף משלב: אני בדו-שיח עם עצמי, גם שואלים וגם לא מקשיבים.

<יוסף משלב: תקשיבו שנייה, רבותי.

<יוסף משלב: 4,000 הבתים האלה זה בתים משנת "טיכו", נמצאים בלב הכפר, בגרעין הכפר.

<יוסף משלב: צריכה להיות להם מוטיבציה לבוא לבקש היתר.

<יוסף משלב: אני לא הולך לתבוע אותם.

<יוסף משלב: מה אתם רוצים ממני?

<יוסף משלב: עשיתי להם עכשיו תוכנית "אזמד", מימנה אותה בינת.

<יוסף משלב: אני נותן להם זכויות בנייה שיוכלו לבנות, נותן גם עוד קצת זכויות בנייה למי שלא בנה, שלא יתפרש כעבריין, ומי שיש לו חייל שיוכל לקבל משכנתה, וגם נסדיר לו את העניין הזה.

<יוסף משלב: זאת תוכנית שקורית.

<יוסף משלב: אני לא משלה את עצמי, לא יסתערו לבקש היתר, למה?

<יוסף משלב: כי הוא צריך לשלם עכשיו ממ"ד 70,000 שקל, היטל השבחה 25,000 שקל, כ-10,000 שקל - - -

מירי רגב: מה לעשות, כולם משלמים את זה.

<יוסף משלב: אנחנו צריכים לחשוב, יש לנו רעיונות, דנים בזה בוועדת המשנה ועם המשרד, זאת לא הבעיה.

<יוסף משלב: אני רוצה להסתכל על חצי הכוס המלאה.

<יוסף משלב: מאז הישיבה הקודמת עד עכשיו קיבלנו החלטה בוועדה המחוזית להפקיד תוכנית ואדי אל-פאש א', תוכנית של 3,300 יחידות דיור.

<יוסף משלב: קיבלנו החלטה להפקיד תוכנית מפורטת נוספת עמק הזיתים א' של 2,000 יחידות דיור, סך הכול 5,400 יחידות דיור, ובמכבש התכנוני כרגע יש עוד את השאר שהשר הזכיר, עד 13,000.

<קריאה: איפה זה?

<קריאה: דליה?

<יוסף משלב: חיבורי החשמל.

<יוסף משלב: השר, אני עומד בוועדה המחוזית להגיש לך המלצה לחבר את הבתים האלה עם הפקדת התוכניות - -

מירי רגב: יפה.

<יוסף משלב: - - בעמק הזיתים א', וסדר גודל של 1,100 בתים.

<קריאה: ואדי אל-פאש.

<יוסף משלב: ואדי אל-פאש ועמק הזיתים א', עם הפקדתם.

מירי רגב: זה צריך להיות ללא הגבלה של מספר.

<יוסף משלב: אנחנו עומדים להתייעץ עם השר, יגיע לשולחנו ואז אפשר לחבר אותם.

<קריאות: - - -

מירי רגב: כי לו יש 1,100 אבל אני רוצה שיהיה פחות מ-200.

מירי רגב: תיכף אני אסכם את זה על פחות מ-200.

<יוסף משלב: כבוד היושבת-ראש – וגם השר אני מבקש שישמע – השר, אין לי בעיה של תקציב, יש לנו 20 מיליון שקלים תקציב, אבל אין כסף, המתכנן בוואדי אל-פאש כרגע עצר, אתמול דיברתי אתו.

<יוסף משלב: התקציב לא עובר.

<יוסף משלב: מי שהקצה את הכסף זה משרד ראש הממשלה, והכסף לא עובר.

<יוסף משלב: אז אני לא יכול להפקיד, לא יכול להתייעץ אתם.

עיסאווי פריג': הייעוץ המשפטי עצר את זה.

<קריאה: את הבעיה הזאת צריך לפתור.

<ארז קמיניץ: יכול להיות שאני אפילו לא יודע, ועצרו.

מירי רגב: אוקיי.

מירי רגב: תודה רבה.

מירי רגב: עיסאווי, משפט.

עיסאווי פריג': ארז.

עיסאווי פריג': אדוני השר, משפט אחרון.

<קריאות: - - -

מירי רגב: חברים, השר הולך.

מירי רגב: סליחה.

מירי רגב: אי אפשר לתת לכולם לדבר.

מירי רגב: זאת ועדה שאתם באים להביע את עמדתכם.

<קריאה: אני לא דיברתי, אני רוצה לדבר.

מירי רגב: מה לעשות, אי אפשר.

מירי רגב: אם נדבר כל היום, נעשה יום עיון שלם.

מירי רגב: לא, זה לא יום עיון.

מירי רגב: זה יום כדי לקדם דברים ואי אפשר שכולם ידברו.

מירי רגב: עיסאווי, בבקשה, משפט.

עיסאווי פריג': משפט, וזה מופנה לארז.

עיסאווי פריג': ארז, אני חבר כנסת - - -

<קריאה: תעזור לנו ולשר למצוא כסף.

<קריאה: יש לי פתרון.

<קריאה: יש לנו פתרון.

עיסאווי פריג': חברים.

עיסאווי פריג': כבוד השר, אני חבר כנסת מזה שנה וחצי.

עיסאווי פריג': אתה יודע במה אני עוסק?

מירי רגב: לא, לא, מה שאתה עוסק לא מעניין עכשיו.

מירי רגב: לעניין הזה רק.

עיסאווי פריג': חשוב להגיד משפט.

עיסאווי פריג': אני עוסק באיך לחשוב על המריחה שלכם.

עיסאווי פריג': אתם מתסכלים אותנו.

עיסאווי פריג': המריחה שלכם בהצגת הדברים מתסכלת אותנו, ואני לא מדבר על המקרה שאני שומע כאן.

עיסאווי פריג': אני מדבר על מקרים רבים.

עיסאווי פריג': כל אחד כבר דוקטור איך למרוח חברי כנסת בהצגת הדברים.

עיסאווי פריג': כבוד השר, מה שאני מציע, אחרי שהקשבתי לך וכל הסוגיה, יותר ממה שהצעת ויותר ממה שהכוונות והכספים לגבי תוכניות המתאר – מה אפשר לעשות, אז אני מציע להעביר את כל הסוגיות האלה לטיפול נקודתי במשרד ראש הממשלה.

מירי רגב: מאה אחוז.

עיסאווי פריג': ואז נפתור את כל הבעיות.

מירי רגב: אז מה אתה אומר, השר לא שווה?

מירי רגב: הוא לא מסוגל לעשות כלום?

עיסאווי פריג': תראי מה השר אומר.

מירי רגב: אנחנו הוועדה לא שווים?

מירי רגב: סליחה.

עיסאווי פריג': יש יועצים משפטיים.

עיסאווי פריג': יש יועצים משפטיים - - -

מירי רגב: אני ארים ידיים כשאני אחליט להרים ידיים.

מירי רגב: אני מודה לך, הצעתך לא התקבלה.

עיסאווי פריג': השר עשה מעל ומעבר, הקציב כספים - -

מירי רגב: מאה אחוז.

מירי רגב: הבנתי.

עיסאווי פריג': - - ועדות, הכול, והחברים – עם כל החסמים, עם כל היצירתיות, עוצרים את הכול.

מירי רגב: תודה רבה.

מירי רגב: בבקשה, משפט, ומשפט אזולאי, ונסכם את הדיון.

<והיב חביש: אדוני השר, מדברים על כסף לתוכניות מפורטות - - -

<קריאה: גברת, אני רוצה לדבר.

מירי רגב: אתה לא תוכל לדבר היום.

גדעון סער: אני יושב ומקשיב למעלה משעתיים, אין לי בעיה.

גדעון סער: הבעיה שלא נשאר לי מספיק זמן לעבוד.

<קריאות: - - -

<והיב חביש: יש לנו כסף שיושב בוועדת תכנון ובנייה עבור קנסות שגבו מהתושבים בפק"מים.

<והיב חביש: תן הנחיה, מחר ישחרר אותם הממונה על המחוז.

עיסאווי פריג': היועץ המשפטי עוצר את זה.

<והיב חביש: יש לי 15 מיליון שקלים, יושב בפק"מ בבנק.

<והיב חביש: תן הנחיה לממונה על המחוז, ישחרר אותם מחר.

<והיב חביש: זה כסף של התושבים שלנו, ששילמו בקנסות, אין להשתמש בהם בינתיים.

<והיב חביש: זה אחד, זה פתרון תקציבי.

עיסאווי פריג': צריך לשאול יועץ משפטי.

<אלכס שפול: והיב, תגיד שקיבלת 7 מיליון - - -

<והיב חביש: קיבלתי 700, מה זה מעניין - - -

<קריאות: - - -

מירי רגב: אלכס, אם זה כסף שלהם נחזיר להם את זה לטובת התכנון.

<קריאות: - - -

מירי רגב: סליחה.

מירי רגב: שב, שב.

<והיב חביש: עוד משפט אחד.

<והיב חביש: ככל שבעיית התכנון מתעכבת, הבעיות מתרבות.

<והיב חביש: ואז אנחנו נכנסים לקטע שדיבר עליו משלב, שעוד פעם יש לנו בתים שאי אפשר להכשיר אותם.

<והיב חביש: אז אם זו המדיניות, אני אומר לך שעוד שנה ועוד שנתיים ועוד חמש אנחנו נשב באותה ישיבה ונדון באותם דברים.

מירי רגב: מאה אחוז.

מירי רגב: תודה רבה.

מירי רגב: חבר הכנסת אזולאי, משפט.

מירי רגב: אחר כך השר, וסיכום.

דוד אזולאי: גברתי היושבת-ראש, אדוני השר, אני רוצה קודם כול לברך על היוזמה של הקמת ועדה.

דוד אזולאי: אני מברך על כך גם שאדוני מצא תקציב להגדיל בצורה משמעותית את תקציב התכנון, והלוואי הלוואי שתצליח, אבל אנחנו יודעים - - -

<קריאות: - - -

דוד אזולאי: אני רק רוצה להזכיר שבאחת ההזדמנויות אני פניתי בכל הנושא של החשמל, בכל הנושא של חריגות הבנייה, או הבנייה הבלתי חוקית, וננזפתי בכתב על-ידי היועץ המשפטי לממשלה דאז איך העזתי לעשות ולדבר בנושא הזה.

דוד אזולאי: ואני רוצה להגיד לכם, חברי היועצים המשפטיים הבכירים של משרד המשפטים וגם של משרד הפנים.

דוד אזולאי: רבותי, בואו נשים את הדברים על השולחן.

דוד אזולאי: ממשלות ישראל לדורותיהן – התכנון – נרדמו בשמירה במשך שנים.

דוד אזולאי: כל אלפי הדירות של הבנייה הבלתי חוקית לא נולדו ביום אחד, במשך עשרות שנים, ואף אחד לא עשה שום דבר.

דוד אזולאי: כל אחד ניסה לדחות.

מירי רגב: הצעתך.

דוד אזולאי: דקה.

דוד אזולאי: ואני אומר לכם ואני שואל אתכם שאלה.

דוד אזולאי: מי שמסוגל היום לקום, להוציא צווי הריסה ולהרוס את הבתים האלה – שיקום.

דוד אזולאי: אף אחד לא מסוגל.

דוד אזולאי: הממשלה לא מסוגלת, אתם לא מסוגלים, אף אחד לא יכול.

דוד אזולאי: זוהי עובדה.

דוד אזולאי: יש בנייה בלתי חוקית ואף אחד לא מסוגל לעשות דבר.

דוד אזולאי: רבותי, בואו נתמודד בצורה אמתית עם הבעיה.

דוד אזולאי: צריך למצוא את הדרך "להלבין" את אותה בנייה בלתי חוקית.

<ארז קמיניץ: גם - - -

דוד אזולאי: אני לא נכנס כרגע לפרטים.

מירי רגב: לא, לא, אני לא מתכוונת.

דוד אזולאי: אני נאלץ לקצר, אבל אני רק אומר לך, ארז, אם אתם חושבים ללכת על-פי הספר – וזה בסדר; זה תפקידכם וכך אתם צריכים לנהוג – אבל העובדות מדברות בעד עצמן.

דוד אזולאי: אתם לא מסוגלים – לא אתם – כשהייתי סגן שר הפנים והיו צווי הריסה בדרום, המשטרה התחננה, תרדו מהעניין הזה, אנחנו לא מסוגלים לתת לכם את הגיבוי כדי לבצע את אותם צווי הריסה.

<פהמי חלבי: אני רוצה להגיד משפט.

<פהמי חלבי: לא יכול להיות, גברתי - - -

דוד אזולאי: ולכן, מאז שחל, לצערי הרב, לא היה - - -

מירי רגב: סליחה, יש כאן ראשי מועצות, הם בעדיפות על האחרים.

מירי רגב: אני יודעת שהיית ראש מועצה לשעבר.

<פהמי חלבי: אבל אני יושב-ראש הוועד הדרוזי להגנה על האדמות - -

מירי רגב: בסדר, אבל מה לעשות, יש זמנים.

<פהמי חלבי: - - אני באתי מהצפון, עם כל הכבוד לראשי רשויות וחברי כנסת, אני מייצג את האזרח הפשוט - -

מירי רגב: מה לעשות.

מירי רגב: השר צריך ללכת - -

<פהמי חלבי: - - לא יכול להיות שאת לא תתני לי להגיד משפט.

<פהמי חלבי: לא יכול להיות.

מירי רגב: - - הוא ילך, הוא לא יסכם.

<פהמי חלבי: זה בלתי אפשרי, אני ביקשתי כל הזמן.

מירי רגב: בסדר, אבל אתה לא היחידי שביקשת.

מירי רגב: מה לעשות.

<פהמי חלבי: לא יכול להיות.

<פהמי חלבי: זה הנושא שאני מטפל בו עשר שנים.

<פהמי חלבי: אני רוצה להגיד שני משפטים שכולם ישמעו.

דוד אזולאי: תן לי רק לסיים.

<פהמי חלבי: שני משפטים אני אגיד.

<פהמי חלבי: הבעיות של המגזר הדרוזי, מה שאני שמעתי כאן - - -

<מאיר דויטש: - - -

חנא סוייד: רק אותך חסר עכשיו.

חנא סוייד: רק אותך חסר פה.

חנא סוייד: רק רגבים חסר פה.

<קריאות: - - -

חנא סוייד: רק רגבים חסר פה, זה מה שחסר לנו.

מירי רגב: תודה רבה.

מירי רגב: השר, בבקשה, לסכם.

דוד אזולאי: אפילו משפט סיכום את לא נותנת לי להגיד.

מירי רגב: בבקשה.

דוד אזולאי: אדוני השר, אני חושב, אם אתה תלך בקו של חסמים משפטיים, לא תתקדם.

דוד אזולאי: הגיע הזמן לתת פתרון אמיתי.

דוד אזולאי: הקמת ועדה, הוועדה צריכה לקבל הנחיה ברורה איך "מלבינים" את אותה בנייה בלתי חוקית.

דוד אזולאי: אין פתרון אחר.

דוד אזולאי: מי שאומר פתרון אחר, הוא מטעה אותך, במשך שנים - - -

מירי רגב: תודה רבה.

רינה פרנקל: לא רק בתים אלא גני אירועים - - -

מירי רגב: רינה, הגיעו לכאן חברי כנסת לפנייך, וישבו, לא נתתי להם לדבר.

מירי רגב: השר, בבקשה.

גדעון סער: תודה רבה.

גדעון סער: זה נכון, אמר לי מישהו היום – מה, אתה רוצה ביום אחד לפתור בעיות של עשרות שנים?

גדעון סער: אז זה נכון שקשה מאוד לפתור ביום אחד בעיות של עשרות שנים, אבל חייבים להתחיל.

גדעון סער: והדרך להתחיל בזה היא קודם כול לא לדבר במונחים של אשמה.

גדעון סער: בואו נשאיר את הטרמינולוגיה של אשמה, מי אשם, בצד לרגע.

גדעון סער: את העבר אנחנו לא יכולים לשנות, את העתיד יש סיכוי שנצליח לשנות.

גדעון סער: ואני אומר, ואני פונה לכולם, אני פונה באמת לכולם, וגם למשפטנים – אני רוצה לסיים את העניין הזה.

גדעון סער: זה לא יפתור את כל הבעיות, אני מדבר כרגע על נושא הנוהל, ואני רוצה לעשות את זה על יסוד אווירה של שותפות כי התוצאות במקרה הזה – שלא יהיו מלאות; זה יהיה צעד ראשון במכלול של צעדים, ותמיד מי שלא יהיה שם יבוא ויתקוף – אבל יש לזה כוח לשנות את האווירה בחברה הישראלית, בין מגזרים.

גדעון סער: יש לזה כוח להביא שמחה להרבה מאוד משפחות ולכן זה מאוד חשוב לעשות את המהלך הזה, ואני מקווה – זאת הכוונה שלי תוך מספר ימים – לסיים את העניין הזה, שזה נדבך, מעבר לנושא של הקידום המתארי, וצריך גם לתת את הדעת איך אנחנו משלימים את נושא המפורטות, שהוא לא כרגע אצלנו, זה היה נכון שהוא יהיה אצלנו.

גדעון סער: וצריך - - -

חנא סוייד: ועדות תכנון.

גדעון סער: אני תולה הרבה תקוות גם בוועדה בראשות השופט גורן.

גדעון סער: אבל, לעשות את הצעד הזה זה חשוב, כי אם אנחנו לא עושים אותו, אנחנו מזיקים גם לשלטון החוק.

מירי רגב: נכון.

גדעון סער: כי בסופו של דבר, לתרום לשלטון החוק פה זה לתרום לשינוי המציאות הקיימת.

גדעון סער: ויש מקומות של עבריינות שזה פר אקסלנס, ויש מקומות שאתה רואה מציאות שהיא גורמת – ואני בזה לא מצדיק, אבל בנסיבות מסוימות – דוחפת למקומות קהל מאוד גדול.

גדעון סער: ואז גם נוצר פער בין האכיפה לבין העבריינות, זה גם מעורר סימני שאלה.

גדעון סער: והאכיפה, אז למה פה כן ולמה פה לא?

גדעון סער: בעיות מאוד מורכבות.

גדעון סער: אני חושב שצריך להיות מאוזנים בגישה לנושא הזה אבל צריך גם לדעת להתחיל לפתור, ולהתחיל לפתור בעיות שאנחנו גוררים הרבה מאוד שנים זה התרומה הכי גדולה שאנחנו יכולים לעשות.

גדעון סער: ולכן, אני מקווה, כאמור, לפחות את נושא הנוהל לסיים תוך כמה ימים, לקבל החלטה, אחרי שאני אקיים את ההתייעצות גם עם אנשי המקצוע וגם עם אנשי המשפט.

גדעון סער: אני מקווה שנצליח מייד לשנות מספר נקודות שנראות לי חשובות, גם לגבי היקף יחידות הדיור לכניסה לנוהל, גם לגבי התאריך הקובע שמופיע שם, ויכול להיות שיש עוד דבר אחד או שניים, אז בסופו של דבר צריך לקבל החלטה, ולפחות חלק מהציבור, לתת לו את המענה במהלך הזה.

גדעון סער: ואני רוצה מאוד להודות לך, גברתי היושבת-ראש, שאת העלית את הנושא הזה.

גדעון סער: באמת, את קשובה לכל הרבדים בחברה הישראלית – אני אומר את זה באמת לזכותך, כמי שמכיר, וזה משפיע גם על דפוסי העבודה של הוועדה בראשותך.

גדעון סער: גם להודות לחבר הכנסת חמד עמאר, שמעלה את הנושא הזה, גם העלה אותו במליאה כשהייתי, ומעלה אותו באופן עקבי ועומד בראש ועדת המשנה.

גדעון סער: ואחד הדברים הכי חשובים שאנחנו נוכל להתגאות אם נעשה, שנביא את הנושא הזה כמה צעדים קדימה.

גדעון סער: בסך הכול, בקדנציה הקודמת היה לנו - - -

מירי רגב: קידמנו כמה דברים.

גדעון סער: לא.

גדעון סער: האחוז הגבוה ביותר לשיפור בנושא זכאות לבגרות היה במגזר הדרוזי.

<והיב חביש: נכון.

גדעון סער: ואני מקווה מאוד שגם בתפקיד הנוכחי נצליח להביא - - -

חנא סוייד: זכאות לחשמל.

מירי רגב: חברים, אני רוצה לסכם את הדיון הזה.

מירי רגב: קודם כול, כבוד השר, אני תכף אסכם בכמה דברים שאני רוצה להגיד בעניין שלך עם המגזר, ואני אשמח מאוד שמרגע שהוועדה שאתה מינית תסיים את עבודתה, ואחרי שהיא תציג לך ואתה תקבל חלק מההמלצות או לא תקבל, שתוצג העבודה הזאת בפורום של כל האנשים שיגיעו.

גדעון סער: ברור.

מירי רגב: ואני מבקשת שתעמוד בהתחייבותך לג'אבר שנציג שלהם יהיה חלק מהוועדה.

<קריאה: כתב מינוי - -

מירי רגב: כתב המינוי כבר מוכן.

גדעון סער: יש לי כבר כתב מינוי מוכן, הוא היום יוצא.

גדעון סער: אתה יכול לבוא ישר ללשכה.

מירי רגב: תחליטו רק מי שיהיה נציג שלכם בוועדה, וברגע שתוכלו אז תציגו את זה בפני הוועדה ובפני הפורום הנרחב הזה.

<תומר רוזנר: - - -

מירי רגב: את מי?

מירי רגב: את ג'באר?

מירי רגב: אוקיי.

מירי רגב: דבר שני, אנחנו נעביר מכתב מהוועדה לראש הממשלה – ואני מבקשת את תמיכתך פה – לשנות את החלטת הממשלה בדבר מי שאחראי על התוכניות המפורטות.

מירי רגב: אני חושבת שזה לא נכון שמשרד הבינוי והשיכון הוא זה שיהיה אחראי על התוכניות המפורטות.

מירי רגב: נכון מאוד שלמי שיש אחריות תהיה גם הסמכות.

מירי רגב: לא יכול להיות שיושב פה השר וצריך להתייחס אל דברים שהם לא תחת אחריותו.

מירי רגב: לא יכול להיות מצב כזה, ולכן אני מבקשת גם מחברי הכנסת הנוספים להצטרף לקריאה הזאת שלי לראש הממשלה – גם אתם יודעים לכתוב מכתבים, גם לכם יש לשכות – אני אכתוב כמובן בקשה מהוועדה כולה, אבל גם חברי כנסת נוספים שיכולים לסייע פה, ופה חבר הכנסת עמאר, יש לך גם אתה את ההשפעה שלך כחלק מהמפלגה שלך, שתבוא החלטת ממשלה שאומרת שנושא של תוכניות מפורטות יעבור משר הבינוי והשיכון לשר הפנים.

<תומר רוזנר: בתקצוב.

מירי רגב: בתקצוב שלהן, ברור, לשר הפנים.

<קריאה: זה מכוון שיקרה כך.

מירי רגב: זה חובה, אבל צריך - - -

<קריאה: לא, אבל זה מכוון שיקרה כך.

מירי רגב: וגם מהפורום הדרוזי בבקשה, ג'אבר, גם הפורום הדרוזי ישלח מכתב לראש הממשלה, שתומך בהחלטה הזאת שלי.

גדעון סער: זה יותר קשור לאוצר ולאגף התקציבים, במקרה הזה.

מירי רגב: בסדר.

מירי רגב: אז גם ליאיר לפיד, גם לשר השיכון, ונעביר את זה לראש הממשלה, הוא בסוף מקבל את ההחלטה.

מירי רגב: דבר נוסף, כבוד השר, "טופס 4".

מירי רגב: אני קיבלתי החלטה, וכשאני מקבלת החלטה אני משתדלת בדרך כלל לעמוד בה.

מירי רגב: אני לא בונה לי רף גבוה מדי.

מירי רגב: כשאמרתי לשר – אנחנו נביא לך את 101, וידעתי שהוא עובד על זה כמו משוגע, הבאנו את זה, והוועדה הזאת עבדה מבוקר עד ערב והבאנו את התיקון הנדרש, כי חשבתי שזה נכון.

מירי רגב: ארז, אני רוצה את "טופס 4".

מירי רגב: אני רוצה שתהיה אפשרות לשר ליישם את הסמכות שלו בחוק.

מירי רגב: אני לא רוצה להביא את זה בחקיקה, יש לנו חוק מוכן.

מירי רגב: אני מבקשת ממך בכל לשון של בקשה – בוא נבוא עם בשורה בעניין הזה עוד במושב הזה, ונביא יכולת של כלים לשר לאפשר את אותם חיבורי בתים לחשמל, על-פי התנאים שנקבע, שיהיו תנאים אפשריים.

מירי רגב: שני דברים אני מבקשת לקחת בחשבון בתנאים האלה, המשנה ליועמ"ש.

מירי רגב: האחד הוא הנושא של הזמנים.

מירי רגב: הדבר השני זה בנושא של מספר היחידות, להקטין אותן, והייתי אומרת לך גם נושא של מי זהות היוזם של התוכנית, אבל אני משאירה את זה כרגע בצד.

מירי רגב: אני אומר שכרגע לפחות נלך על שני דברים – על התאריך הקובע, והדבר השני, הקטנת יחידות הדיור.

מירי רגב: אם אנחנו מגיעים להסכמה בעניין הזה, מרגע שתוכנית מופקדת, אני חושבת שאנחנו יכולים באמת ללכת צעד קדימה לטובת חיי אדם.

מירי רגב: לטובת חיי אדם.

מירי רגב: בסוף, כל החוקים, כל החוקים באים כדי להביא אותנו למטרה, שהאיש והאזרח יחיה פה בצורה טובה יותר.

מירי רגב: אני מבקשת ממך, ארז, לתת לנו את האפשרות לעשות את זה בהקדם.

מירי רגב: אנחנו לא רוצים להביא את זה בחקיקה, אנחנו חושבים שאפשר לפתור את זה בהבנה.

מירי רגב: אני מכירה אותך לא יום ויומיים, ואני מכירה את החריצות שלך וגם את היכולת שלך לראות את הדברים מהמקומות שאנחנו רואים אותם – אנחנו כולנו רוצים לשמור על החוק, כולנו מבינים שהחוק הוא מעל כולם – וגם הוכיח את זה בית-המשפט העליון בכמה החלטות שלו בזמן האחרון.

מירי רגב: אבל עם זאת, החוק, הוא לא יכול להחליף את אותה עבודה שהייתה צריכה להיעשות ולא נעשתה, ואני מבקשת ממך למצוא לזה את הפתרון, ובמושב הזה שנבוא עם בשורה למגזר הלא-יהודי כולו.

<תומר רוזנר: שבועיים.

מירי רגב: שבועיים זה כבר אחרי שבועות – ויש שבועות באמצע.

מירי רגב: במהלך יוני.

גדעון סער: לא צריך לתת לי זמנים, מכובדי היועץ המשפטי.

מירי רגב: לא לך נתתי.

מירי רגב: לא לך נתתי.

גדעון סער: לא, לא.

גדעון סער: מאחר שהישיבה תתקיים אצלי - הרי אני מזמין את ארז - קודם כול אני מתכוון לעשות את זה לפני זה - -

מירי רגב: תעשה את זה כמה שיותר מהר.

גדעון סער: - - אבל תנו לי את ה - - -

מירי רגב: את הקרדיט.

מירי רגב: איך אמר פעם מי שאמר – תנו לי אשראי.

מירי רגב: תנו לי אשראי.

מירי רגב: חבר הכנסת עמאר, אני מבקשת להודות לך, והדיונים של הוועדה שלך ימשיכו, בשירות כל המינהלת והלוגיסטיקה של הוועדה.

מירי רגב: מנהלת הוועדה, אני מבקשת לשלוח מכתב למשרד ראש הממשלה מדוע הם לא העבירו את התקציב שהם התחייבו להעביר.

מירי רגב: מה שאמר פה משלב, הוא צודק.

<ג'אבר חמוד: גברתי, רק הערה.

<ג'אבר חמוד: בקשר לתקציב, זה תקציב שהוא מהחלטת הממשלה למגזר הערבי, ליתר - - -

<רפיק חלבי: לא, לא, לא.

<קריאות: - - -

מירי רגב: רגע, ג'אבר.

מירי רגב: מנהלת הוועדה, נא בדקי עם משלב בדיוק על-פי איזה סעיף, על-פי איזו החלטת ממשלה.

מירי רגב: אני מבקשת לשלוח מכתב לראש הממשלה מדוע התקציב לא עבר, נקודה.

מירי רגב: דבר נוסף לפני אחרון, כבוד השר.

מירי רגב: כפי שאמר פה ראש מועצת ירכא, אתם, יש לכם כסף מהקנסות.

מירי רגב: יש כסף מהקנסות שגביתם מהאזרחים.

<והיב חביש: הוא אצלנו בוועדה.

מירי רגב: אפשר לראות מה עושים אתו.

מירי רגב: יכול להיות שהכסף הזה - - -

גדעון סער: אתם רוצים גם לנהל עכשיו - - -

מירי רגב: לא, לא, עוד לא.

מירי רגב: אולי נגיע לרמה הזאת, אבל - - -

גדעון סער: אפשר הכול.

מירי רגב: אבל אבקשך לבדוק האם יש אפשרות, עם הכסף הזה לבוא לטובת התוכניות ולטובת קידום העניין, אני בטוחה שאתה תמצא את הדרך הטובה ביותר לעשות את זה.

מירי רגב: ובסיום, אני רוצה להודות לך.

מירי רגב: זה נראה ברור מאליו שהשר מגיע לפה לדיון מהסוג הזה, שזה לא דיון חקיקה.

מירי רגב: אני לא רוצה להגיד לכם איזה שר לא מגיע לדיונים של אחד החוקים הכי חשובים שלו.

מירי רגב: זה לא ברור מאליו.

גדעון סער: ועדיין את מקדמת את החוק?

מירי רגב: לא.

מירי רגב: לא.

גדעון סער: שכר ועונש.

מירי רגב: הרמת לי להנחתה.

מירי רגב: לא.

דוד אזולאי: אפשר לדעת מי זה השר?

חמד עמאר: תגיע לוועדה, תדע מי זה השר.

מירי רגב: אני רוצה להגיד לך, כבוד השר, שאני מאוד מעריכה את זה.

מירי רגב: אני מאוד מעריכה את זה שאתה נמצא פה, ואתה יושב פה, והנושא הזה חשוב לך, ואני יודעת שאנחנו נצליח ביחד לעשות דברים טובים לטובת המגזר.

מירי רגב: תודה רבה לכולם, הישיבה נעולה.